**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Οκτωβρίου 2023, ημέρα Δευτέρα και ώρα 13.00΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής**, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Τουρισμού, κυρία Όλγα Κεφαλογιάννη, η Υφυπουργός Τουρισμού, κυρία Ελένη Ράπτη, καθώς και αρμόδιοι υπηρεσιακοί παράγοντες.

Εξέθεσαν τις απόψεις τους επί του σχεδίου νόμου, με φυσική παρουσία οι κ.κ. Κωνσταντίνος Φρούσιος, Δήμαρχος Νεμέας, Αλέξανδρος Βασιλικός, Πρόεδρος του ΔΣ του Ξενοδοχειακού Επιμελητηρίου Ελλάδος (ΞΕΕ), Γεώργιος Ζαφείρης, Πρόεδρος της Ένωσης Ξενοδόχων του Νομού Μαγνησίας, μέλος του ΔΣ του Ξενοδοχειακού Επιμελητηρίου Ελλάδος (ΞΕΕ) και Νικόλαος Βλάχος, Πρόεδρος του Συνδέσμου Οινοποιών Νεμέας.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Νικήτας Αρετάκης, Δήμαρχος Ζακύνθου, Λύσανδρος Τσιλίδης, Πρόεδρος της Ομοσπονδίας Ελληνικών Συνδέσμων Γραφείων Ταξιδίων και Τουρισμού (FedHatta), Σταύρος Κατσικάδης, Πρόεδρος της Ένωσης Μαρίνων Ελλάδας (ΕΜΑΕ), Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Παναγιώτης Τοκούζης, Πρόεδρος της Συνομοσπονδίας Επιχειρηματιών Τουριστικών Καταλυμάτων Ελλάδος (ΣΕΤΚΕ), Μάρκος Δανάς, Γενικός Γραμματέας του Συνδέσμου Δήμων Ιαματικών Πηγών Ελλάδος (ΣΔΙΠΕ), Μαρία Τριανταφυλλοπούλου, Πρόεδρος της Ένωσης Οινοποιών Αμπελουργών Νήσων Αιγαίου (ΕΝΟΑΝΑ) και Ιωάννης Βογιατζής, Αντιπρόεδρος της Εθνικής Διεπαγγελματικής Οργάνωσης Αμπέλου και Οίνου (ΕΔΟΑΟ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Τραγάκης Ιωάννης, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Κεδίκογλου Συμεών, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καζαμίας Αλέξανδρος και Κεφαλά Γεωργία (Τζώρτζια).

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι, καλημέρα και καλή εβδομάδα.

Σήμερα έχουμε τη δεύτερη συνεδρίαση της Επιτροπής για την ακρόαση των εξωκοινοβουλευτικών φορέων, τους οποίους και καλωσορίζουμε, συνεχίζοντας την επεξεργασία και εξέταση του σχεδίου νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης».

Να σας ενημερώσω ότι θα προηγηθούν οι εκπρόσωποι των φορέων που συμμετέχουν στην επεξεργασία του νομοσχεδίου και έχουν προσέλθει με φυσική παρουσία και στη συνέχεια θα λάβουν τον λόγο οι συμμετέχοντες μέσω της υπηρεσίας WebEx. Όταν ολοκληρωθεί ο κύκλος των τοποθετήσεων τους, οι συνάδελφοι βουλευτές μπορούν να θέσουν τα ερωτήματά τους. Σε κάθε εκπρόσωπο φορέα θα δώσω 3 έως 5 λεπτά, πιστεύοντας ότι είναι αρκετά για να αναπτύξουν τις θέσεις τους επί του νομοσχεδίου και εν πάση περιπτώσει, όπου χρειαστεί, θα υπάρχει σχετική ανοχή στον χρόνο.

Θα ξεκινήσουμε δίνοντας τον λόγο στον Δήμαρχο Νεμέας, κ. Κωνσταντίνο Φρούσιο. Γνωρίζουμε όλοι τις διατάξεις που υπάρχουν στο νομοσχέδιο για τον τουρισμό σχετικές με την παραγωγή οίνου, τον λεγόμενο οινοτουρισμό.

Κύριε Δήμαρχε, έχετε τον λόγο.

**ΚΩΝΣΤΑΝΤΙΝΟΣ ΦΡΟΥΣΙΟΣ (Δήμαρχος Νεμέας):** Σας ευχαριστώ πολύ που σήμερα μου δίνετε την ευκαιρία να παρευρεθώ και να μιλήσω για ένα θέμα που θεωρώ ότι «ακουμπάει» άμεσα τη Νεμέα. Χωρίς να θέλουμε «να ευλογήσουμε τα γένια μας»- και επιτρέψουμε την έκφραση- είναι γεγονός ότι στο άκουσμα της λέξης «Νεμέα», ο νους του καθενός πάει συνειρμικά σε 2 πράγματα. Το ένα είναι το λιοντάρι και ο άθλος του Ηρακλή και το άλλο είναι το κρασί.

Με δεδομένο, λοιπόν, ότι στη θεματολογία υπάρχει ο οινοτουρισμός, θεωρώ ότι υπάρχουν πολλά αντικειμενικά στοιχεία και πολλά συγκριτικά πλεονεκτήματα της περιοχής, στα οποία μπορεί να ακουμπήσει και να εφαρμοστεί σε πολύ μεγάλο βαθμό και με προσοδοφόρα αποτελέσματα όλη αυτή η διαδικασία που ξεκινάτε –και συγχαρητήρια για αυτή την προσπάθεια– γιατί τα προϊόντα που πουλάμε, από μόνα τους δεν έχουν, πλέον, τις πρέπουσες τιμές. Η αγροτική οικονομία είναι δυσβάστακτη, άρα, επιβάλλεται να στραφούμε στον οινοτουρισμό στοχεύοντας τόσο στο μεγαλύτερο αγροτικό εισόδημα και στην υπεραξία της περιοχής, όσο και στην τοπική ανάπτυξη, γενικότερα, για να φτάσουμε τον τόπο μας εκεί μακρύτερα.

Στα συγκριτικά πλεονεκτήματα που προείπα ότι έχουμε, είναι πως ο Κάμπος της Νεμέας είναι η μεγαλύτερη αμπελουργική ζώνη Προϊόντος Ονομασίας Προέλευσης στα Βαλκάνια. Αξίζει να σημειωθεί εδώ πως η Νεμέα και ο Φλιάσιος οίνος μνημονεύονται από τα επικά χρόνια και πως πρόκειται για μια περιοχή που απέχει από την Αθήνα, το μεγαλύτερο αστικό κέντρο της χώρας, και από το αεροδρόμιο μόλις μία ώρα –και γνωρίζουμε όλοι πως, πλέον, η απόσταση και ο χρόνος παίζει μεγάλο ρόλο.

Παράλληλα με όλα αυτά, να πω εδώ πως, ήδη, με μια Προγραμματική Σύμβαση που υπογράψαμε πριν από λίγους μήνες, η Νεμέα μπήκε με πρωταρχικό ρόλο σε ένα πανευρωπαϊκό δίκτυο, το Iter Vitis, που στόχο έχει όχι μόνο την ανάδειξη των αγροτικών προϊόντων αυτά κάθε αυτά, αλλά, κυρίως, να κατοχυρώσει κάποια Προϊόντα Ονομασίας Προέλευσης ως στοιχεία πολιτιστικής κληρονομιάς.

Επίσης, κατά καιρούς έχουν γίνει ορισμένες προσπάθειες έστω και σε «επιδερμικό» επίπεδο για τον οινοτουρισμό. Έχουν γίνει ημερίδες κι έχουν σπαταληθεί χρήματα -επιτρέψτε μου την έκφραση- για τέτοιου είδους παρεμβάσεις. Θεωρώ ότι κάποια στιγμή, η όλη διαδικασία, πρέπει να γίνει με πρακτικό και αποτελεσματικό τρόπο, να είναι πραγματικά παραγωγική ώστε και χρήματα να μην χαλάμε αλλά και οφέλη να έχουμε από όλο αυτό που προσπαθούμε να κάνουμε.

Επίσης, κατά την άποψή μου, είναι πολύ σημαντικό πως πέρα από την κορυφή της πυραμίδας, δηλαδή την Επιτροπή υπό την αιγίδα του Υπουργείου, να υπάρχουν κατά τόπους μικρές ομάδες, που θα μπορούσαμε να τις ονομάσουμε «συμβούλια περιοχής», οι οποίες να απαρτίζονται από τους αμπελουργούς, τους οινοποιούς, τους εκπροσώπους των παραγωγικών φορέων, γενικότερα, αλλά κι από τη Δημοτική Αρχή που ακουμπάει στην κοινωνία και τα καθημερινά της προβλήματα, προκειμένου να μπορέσουμε να καταγράψουμε και να μεταφέρουμε -δίνοντάς μας τη δυνατότητα να είμαστε, εμείς, οι κοινωνοί της πραγματικής διαδικασίας- και κατόπιν της θέλησης και της εργονομίας του Προγράμματος να μπορέσουμε, πραγματικά, να αποδίδονται αυτά που πρέπει, για να επιτευχθούν οι στόχοι του Προγράμματος.

Δε θα ήθελα να σας κουράσω περισσότερο και σας ευχαριστώ για άλλη μια φορά που μου δώσατε την ευκαιρία να είμαι σήμερα εδώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε και εμείς κύριε Δήμαρχε.

Να πούμε, βεβαίως, ότι στη συνεδρίαση παρίσταται τόσο η Υπουργός, η κυρία Κεφαλογιάννη, όσο και η Υφυπουργός, η κυρία Ράπτη για την επεξεργασία του νομοσχεδίου.

Σε αυτό το σημείο θα δώσω τον λόγο στον Πρόεδρο του Ξενοδοχειακού Επιμελητηρίου Ελλάδος, κ. Αλέξανδρο Βασιλικό, ο οποίος είναι μαζί μας.

**ΑΛΕΞΑΝΔΡΟΣ ΒΑΣΙΛΙΚΟΣ (Πρόεδρος του Ξενοδοχειακού Επιμελητηρίου Ελλάδος (ΞΕΕ)):** Καλημέρα κ. Πρόεδρε. Ευχαριστώ πολύ.

Θα ήθελα να σταθώ σε ορισμένα σημεία του νομοσχεδίου. Πρώτον, η σημασία, η οποία δίδεται στο κομμάτι του οινοτουρισμού, όπως έχει δοθεί και σε άλλους υποτομείς του τουρισμού, νομίζω ότι αξίζει την προσοχή όλων μας το οποίο έρχεται σε συνέχεια μιας αρχικής πρωτοβουλίας που είχε παρθεί από την προηγούμενη Κυβέρνηση για τα επισκέψιμα οινοποιεία κι ένα άλλο νομοσχέδιο, το οποίο κι αυτό είχαμε στηρίξει.

Πιστεύω ότι είναι πάρα πολύ σημαντικό, καταρχάς να υπάρχει συνέχεια τέτοιου τύπου και κατά δεύτερον, επίσης πάρα πολύ σημαντικό, είναι να γνωρίζετε την σημασία την οποία δίνει ο ξενοδοχειακός κλάδος στο κομμάτι του οινοτουρισμού.

Σε αυτό το σημείο να πω, χωρίς να θέλω να σας κουράσω αλλά αξίζει να σημειωθεί, ότι το 93% της κατανάλωσης οίνου στα ελληνικά ξενοδοχεία είναι ελληνικές ετικέτες, και είναι το προϊόν που πρωταγωνιστεί σε σχέση με όλα τα υπόλοιπα ελληνικά προϊόντα στο ποσοστό που σας ανέλυσα. Μάλιστα από αυτό το ποσοστό, το 50% είναι τοπικό, εντός νομού και το 48% είναι ελληνικό, γενικά, διότι υπάρχουν περιοχές οι οποίες δεν έχουν την ίδια παραγωγική ικανότητα με άλλες, και μόνο ένα μονοψήφιο ποσοστό είναι ξένες ετικέτες. Το κρασί είναι το πιο αντιπροσωπευτικό προϊόν το οποίο προωθεί την ελληνική παραγωγή και έχει τη μεγαλύτερη διείσδυση.

Από εκεί κι έπειτα έχουμε ήδη ξεκινήσει να λειτουργούμε και να δουλεύουμε με τους εκπροσώπους του οίνου. Ξεκινήσαμε από την Αθήνα -για πρακτικούς λόγους- σεμινάρια εκπαίδευσης ξενοδόχων και ξενοδοχοϋπαλλήλων για τις ελληνικές ετικέτες, στα οποία παίρνουν πιστοποίηση και σας δίνω αυτήν την εικόνα, για να καταλάβετε τη σημασία που έχει για εμάς, ως εκπρόσωπους της φιλοξενίας, να γίνονται επίσημα τέτοιες δράσεις, έτσι ώστε να είναι μια σφραγίδα που έρχεται να πιστοποιήσει τις καλές συνεργασίες.

Θα ήθελα να σταθώ, επίσης, στο κομμάτι της αστεροποίησης, η οποία παίρνει παράταση για ένα έτος. Προφανώς, έχουμε διανύσει πολύ δύσκολες χρονιές, οι οποίες δεν έχουν επιτρέψει τη διαδικασία της αστεροποίησης να κυλήσει ομαλά, όπως είχαμε προβλέψει. Προφανώς, υπάρχουν οι «χρονιές-covid», αλλά και κάποια έκτακτα φαινόμενα, τα οποία, δυστυχώς, έχουν επηρεάσει αρκετές περιοχές της χώρας.

Επίσης, είναι πολύ σημαντικό να ειπωθεί εδώ ότι έχει ξεκινήσει και μια συζήτηση με την Ευρωπαϊκή Συνομοσπονδία Ξενοδόχων και Εστιατορίων, στην οποία έχω την τιμή να προεδρεύω, όπου συζητάμε και εξετάζουμε τη δυνατότητα να έρθουμε πιο κοντά στα ευρωπαϊκά πρότυπα. Υπάρχουν ήδη 21 χώρες, οι οποίες βρίσκονται σε ένα ενιαίο ευρωπαϊκό σύστημα αστεροποίησης και αυτή είναι και η βούληση -και μέσα από τη συνεργασία που έχουμε με το Υπουργείο- να ευθυγραμμιστούμε με αυτό για ευνόητους λόγους. Να πω ότι είναι και άλλες μεγάλες χώρες σε αυτή τη διαδικασία, οπότε είναι σημαντικό να κερδίσουμε και τον χρόνο στο κομμάτι της αστεροποίησης. Πρέπει να γνωρίζει το Σώμα και η Επιτροπή ότι ένα μεγάλο ποσοστό ξενοδοχείων, στα 4 και 5 αστέρια, έχουν ήδη ολοκληρώσει τη διαδικασία της αστεροποίησης. Υπολείπονται οι χαμηλότερες κατηγορίες, συνήθως για λόγους αντικειμενικού, και ολοκληρώνω με αυτό για να μην καταχραστώ το χρόνο σας.

Σας ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστούμε πολύ τον Πρόεδρο του Ξενοδοχειακού Επιμελητηρίου Ελλάδος, κ. Αλέξανδρο Βασιλικό.

Τον λόγο έχει ο κύριος Ζαφείρης.

**ΓΕΩΡΓΙΟΣ ΖΑΦΕΙΡΗΣ(Πρόεδρος της Ένωσης Ξενοδόχων της Ν. Μαγνησίας, μέλος ΔΣ ΞΕΕ, εκπρόσωπος Θεσσαλίας)):** Ευχαριστώ κύριε Πρόεδρε. Ευχαριστώ την Επιτροπή για την πρόσκληση και θεωρώ ότι τέτοιες πρακτικές βοηθούν στην προώθηση του κατ’ εξοχήν σημαντικού προϊόντος της χώρας μας που λέγεται τουρισμός. Θέλω να ευχαριστήσω και την Υπουργό, την κυρία Κεφαλογιάννη, τον Γενικό Γραμματέα και τον Σύμβουλό της για τη άμεση συνεργασία που είχαμε -δεν ήμασταν συνηθισμένοι σε τέτοιες πρακτικές- και επιτρέψτε μου να ευχαριστήσω και τον κ. Βασιλικό γιατί από την πρώτη μέρα ήμασταν μαζί για όλα αυτά.

Όσον αφορά το νομοσχέδιο, είδα με χαρά ότι έχει περάσει το θέμα της αστεροποίησης των ξενοδοχείων, το οποίο και εξήγησε ο κύριος Βασιλικός καλύτερα από εμένα. Υπάρχουν πάρα πολύ μεγάλα προβλήματα στην περιοχή μας και δεν ξέρω ποια από αυτά θα μπορούσαν να συζητηθούν και να περάσουν σε αυτό το νομοσχέδιο. Και τα λέω πολύ γρήγορα για να μην «κλέψω» τον χρόνο σας, εξάλλου θα σας στείλουμε και σχετικό υπόμνημα, είναι η αναστολή των φορολογικών και ασφαλιστικών υποχρεώσεων για έξι μήνες τουλάχιστον και η ρύθμιση αυτών μετά. Φαντάζομαι ότι οι επιχειρήσεις, ειδικά οι εποχικές, οι οποίες έκλεισαν βιαίως στις πρώτες μέρες του Σεπτεμβρίου και χάσανε δύο μήνες, δεν θα μπορέσουν να ανταπεξέλθουν σε λιγότερη περίοδο.

Το σημαντικότερο πρόβλημα, το οποίο είναι να τεθούν σε αναστολή εργασίας οι εργαζόμενοι των επιχειρήσεων χωρίς να υπάρχουν προϋποθέσεις, όπως αναφέραμε, και για να μπορέσουν να ενταχθούν αυτές οι επιχειρήσεις ότι αρκεί το γεγονός πως σε πολλά ξενοδοχεία δεν υπάρχει πια οδική πρόσβαση. Δεν θέλουμε να διεκδικούμε το αυτονόητο ότι οι επιχειρήσεις οι οποίες αυτή τη στιγμή έχουν μηδενικές κρατήσεις δεν είναι επιχειρήσεις οι οποίες έχουν πληγεί και έτσι να μπορούν να μπουν. Το διόρθωσε ο κύριος Γεωργιάδης, έχει βάλει και την πρόσβαση, και ευχαριστώ και την Υπουργό για αυτή την παρέμβαση στο θέμα της πρόσβασης, αλλά υπάρχουν και άλλα δυο ζητήματα, τα οποία είναι επιτακτική ανάγκη να λυθούν.

Φυσικά για τις ζημιές που πρέπει να αποκατασταθούν και σίγουρα θα χρειαστεί μια εφάπαξ ενίσχυση με μορφή επιχορήγησης στις επιχειρήσεις, όπως ήταν το μοντέλο του Covid. Είναι αναγκαίο οι επιχειρήσεις οι δικές μας και είναι γνωστό σε όλους, ότι δεν έχουν πρόσβαση στο τραπεζικό σύστημα, χρηματοδοτούνται από τις προκαταβολές και από τους πελάτες τους και αυτή τη στιγμή υπάρχει τεράστιο πρόβλημα. Να ένα που μπορούμε να λύσουμε αμέσως είναι το voucher, κύρια Υπουργέ, αν μπορούμε για τις προκαταβολές όπως ήταν και το μοντέλο της Εύβοιας προκειμένου να λυθεί αυτό το πρόβλημα.

Σχετικά με το θέμα των δανειακών υποχρεώσεων επιχειρήσεων χωρίς προϋποθέσεις, λάβαμε τη διαβεβαίωση από τη Γενική Γραμματέα του Υπουργείου Οικονομικών ότι θα παρέμβει στο κομμάτι των τραπεζών αλλά υπάρχει ένα πάρα πολύ μεγάλο πρόβλημα για τη συνεργασία των τραπεζών με τις επιχειρήσεις μας.

Το θέμα των ενοικίων, υπάρχουν πάρα πολλά ξενοδοχεία, τα οποία είναι σε ενοίκιο, πρέπει να βρεθεί ένας άμεσος τρόπος λύσης γι’ αυτό. Για τον «Κοινωνικό Τουρισμό» και για τον «Τουρισμό για Όλους» ήδη έχουμε μιλήσει με την Υπουργό και με τον ΕΟΤ και αυτό δρομολογείται, νομίζω ότι θα είναι σημαντικό το κομμάτι αυτό, όπως και η άμεση προβολή των περιοχών προς αποκατάσταση της φήμης και την πρόσβαση των επισκεπτών. Ήδη και αυτό με τον ΕΟΤ έχει προωθηθεί και με τον κύριο Φραγκάκη έχουμε μιλήσει και συναντηθεί. Η φήμη της περιοχής έχει γίνει χειρότερη από ότι πραγματικά είναι. Σαφώς και υπήρχαν όλα αυτά τα δημοσιεύματα που υπήρξαν τον προηγούμενο καιρό, αλλά είναι σαφές ότι αυτή τη στιγμή υπάρχουν επιχειρήσεις, οι οποίες μπορούν να λειτουργήσουν στην περιοχή μας σε πάρα πολλές περιοχές του Βόλου και του Πηλίου και δυστυχώς αυτή τη στιγμή η φήμη είναι πολύ κακή. Επίσης ένα τεράστιο πρόβλημα, το έχω ήδη πει και το έχουμε στείλει και στην Αναπληρώτρια Υπουργό, είναι το κομμάτι της δειγματοληψίας των νερών. Υπάρχουν πάρα πολλές περιοχές που έχουν καθαρό νερό και δεν μπορεί να συνεχίζεται η κατάσταση να καταδικάζονται ολόκληρες περιοχές επειδή σε μία περιοχή του δήμου δεν είναι το νερό καλό. Εμείς οι ξενοδόχοι είναι που πρώτοι θα φροντίσουμε να φέρουμε τους πελάτες μας με σιγουριά, χωρίς προβλήματα και φυσικά χωρίς υγειονομικά προβλήματα.

Σχετικά με το κομμάτι των επιστρεπτέων προκαταβολών, ούτως η άλλως εμείς δεν θεωρούμε ότι αυτό είναι επιστρεπτέο, άρα δεν είναι δανεισμός. Να μπορέσουμε να βρούμε μια λύση σε αυτό το πρόβλημα, γιατί θα πρέπει να υπάρξει σίγουρα ρύθμιση. Άμεση εξόφληση από τους Δήμους και τις Περιφέρειες των οφειλόμενων στις επιχειρήσεις και φυσικά για την περιοχή μας τουλάχιστον, αν και υπάρχει μια γενικότερη άποψη, το τέλος διανυκτέρευσης νομίζω ότι επιβαρύνει πάρα πολύ την περιοχή τη στιγμή που προσπαθούμε να βγούμε με ανταγωνιστικές τιμές και με προσφορές να υπάρξει όχι αύξηση αυτού του τέλους, αλλά το ίδιο το τέλος που υπήρχε μέχρι σήμερα.

Να φροντίσουμε φυσικά τις δομές, τον Παγασητικό ειδικά, γιατί κυκλοφορούν δεκάδες θέματα με την υγιεινή και την πρόσβαση στις θάλασσες αυτές. Δεν είναι άμεσο φυσικά δεν μιλάμε για το καλοκαίρι πια, το καλοκαίρι στην περιοχή μας χάθηκε, αλλά θέλουμε να μην χαθεί και ο χειμώνας, να μη χαθούν τα Χριστούγεννα που είναι σημαντικό κομμάτι, να μην χαθούν όλα αυτά. Δεν θέλω να σας θέσω επιπλέον θέματα για τις αναστολές των συμβάσεων, για τη συνεργασία που θα μπορούσε να γίνει. Να δούμε το κομμάτι της στήριξης των επιχειρήσεων και της αποκατάστασης του φυσικού περιβάλλοντος. Όσον αφορά για τις ειδικές μορφές τουρισμού, ας προχωρήσουμε σιγά σιγά να βοηθηθούν και να μπουν και άλλες μορφές τουρισμού γιατί ο Βόλος και το Πήλιο έχει σχεδόν τα πάντα και αυτό νομίζω ότι είναι σημαντικό.

Μία παρατήρηση-παράκληση, αν θέλετε, για τα Περιφερειακά Συμβούλια. Θα πρέπει, κατά τη γνώμη μας, να συμμετέχουν οι φορείς «εξ οφίτσιο» ώστε να μπορούμε σε συνεργασία με τους Αντιπεριφερειάρχες τουρισμού ή τους Περιφερειάρχες να λέμε τις απόψεις μας και να βοηθάμε τα πράγματα, γιατί ξέρετε ότι είναι χρόνια η άποψή μας πως δεν μπορεί αυτή η χώρα μονοκονδυλιά να σχεδιάζει όλη την Επικράτεια μιας και υπάρχουν πολλές ιδιαιτερότητες.

Ήρθα στην Επιτροπή σας να σας πω να μας βοηθήσετε. Ελάτε να δείτε την καταστροφή, είναι πραγματικά πολύ μεγάλο το πρόβλημα και το ντόμινο που έχει προκληθεί από όλα αυτά. Δεν μιλάμε μόνο για την οικονομία των ξενοδοχείων, μιλάμε για την οικονομία της περιοχής. Όλοι το ξέρετε, όλοι το καταλαβαίνετε, όλοι το αναγνωρίζουμε ότι είναι τα επισιτιστικά επαγγέλματα, είναι οι προμηθευτές μας, είναι τα λεωφορεία, τα γραφεία ταξιδιών, τα πάντα, τα οποία συνδυάζονται με τον τουρισμό και αυτή τη στιγμή είναι όλα στα σταματημένα. Πιστεύω ότι δεν είμαστε τουρισμός δεύτερης κατηγορίας και ζητώ τη βοήθεια σε όλο αυτό το κομμάτι ώστε γρήγορα να επανακάμψουμε και ούτως η άλλως και η δική μας άποψη είναι ότι ο τουρισμός είναι αυτός που επαναφέρει στον κρατικό κορβανά άμεσα χρήματα.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Εμείς ευχαριστούμε τον κύριο Ζαφείρη, όπως ήταν φυσικό, πέρα από τις διατάξεις του υπό συζήτηση νομοσχεδίου, έβαλε και τα επείγοντα ζητήματα που αντιμετωπίζουν και τα οποία γνωρίζει πολύ καλά η πολιτική ηγεσία του Υπουργείου Τουρισμού. Βεβαίως χρειάζεται εδώ και η συνδρομή και άλλων αρμόδιων Υπουργείων.

Τον λόγο έχει ο κύριος Βλάχος.

**ΝΙΚΟΛΑΟΣ ΒΛΑΧΟΣ (Πρόεδρος του Συνδέσμου Οινοποιών Νεμέας):** Σας ευχαριστώ για την πρόσκληση. Με κάλυψε σχετικά ο Δήμαρχος Νεμέας, οπότε εγώ θα εστιάσω σε δύο πράγματα.

Το πρώτο είναι σχετικό με το Συμβούλιο Οινοτουρισμού. Είδα ότι στην εκπροσώπηση δεν υπάρχει εκπρόσωπος της γαστρονομίας. Όπως ξέρετε η γαστρονομία και το κρασί είναι αλληλένδετα, επομένως, καλό θα ήταν να μπει και ένας εκπρόσωπος από τη γαστρονομία.

Το δεύτερο στο οποίο θέλω να εστιάσω είναι ότι αυτή είναι μια πολύ καλή προσπάθεια για σχεδιασμό, αλλά πρέπει οπωσδήποτε να δώσουμε βάση στις περιοχές μας γιατί δεν υπάρχουν οι φορείς υλοποίησης αυτών των σχεδιασμών. Να θυμίσω εδώ στο Σώμα ότι με το ν.4384/2016 περί αγροτικών συνεταιρισμών, υπάρχει η πρόβλεψη ομάδας προστασίας και διαχείρισης προϊόντων ΠΟΠ και ζώνης ΠΟΠ.

Αυτή η ομάδα είναι αστική μη κερδοσκοπική, δηλαδή εκπροσωπείται από τους οινοποιούς και από τους αμπελουργούς και συμμετέχουν και οι γενικοί φορείς, όπως ο φορέας του δήμου και ο φορέας των εμπόρων. Άρα, λοιπόν, είναι μία καλή περίπτωση να μπορέσουμε να υλοποιήσουμε αυτό τον νόμο. Γι’ αυτό το νόμο, από το 2016, δεν έχουν εκδοθεί Υπουργικές Αποφάσεις ούτως ώστε να είναι λειτουργικός. Αυτή η ομάδα διαχείρισης έχει να διαχειριστεί τη ζώνη και να προστατεύσει το προϊόν, αλλά συνάμα έχει σκοπό και την ανάπτυξη του οινοτουρισμού.

Άρα, λοιπόν, είναι μία ευκαιρία να δώσουμε στις περιοχές ΠΟΠ όλης της Ελλάδας αυτές τις ομάδες προστασίας, όπως υπάρχουν σε όλο τον κόσμο, σε οποιαδήποτε ζώνη. Είτε λέγεται Bordeaux, είτε λέγεται Rioja είτε λέγεται ακόμη Napa Valley, αυτές οι ομάδες προστασίας υπάρχουν και είναι για να προωθούν και να προστατεύουν τη ζώνη.

Νομίζω ότι πρέπει οι κυρίες Υπουργοί να «βάλουν ένα χεράκι» και να απευθυνθούν προς το Υπουργείο Γεωργίας και στον ίδιο τον Υπουργό. Εμείς μπορούμε να βοηθήσουμε. Έχουμε ως νομικό σύμβουλο τον κύριο Γεωργόπουλο, ο οποίος είναι και πρόεδρος των νομικών που ασχολούνται με τον οίνου παγκόσμια, και είχαμε επισκέφθηκε τον προηγούμενο Υπουργό. Έχουμε δώσει και το πώς ακριβώς διαχειρίζονται οι άλλες ζώνες το θέμα αυτό. Πιστεύω ότι και εμείς μπορούμε άνετα να το κάνουμε και δεν μπορώ να καταλάβω γιατί επτά χρόνια τώρα κανείς δεν έχει ενεργοποιήσει αυτόν τον νόμο.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε και εμείς κ. Βλάχο.

Να περάσουμε τώρα στους εκπροσώπους φορέων που συμμετέχουν μέσω της υπηρεσίας Webex, πηγαίνοντας πρώτα από όλα στο Δήμαρχο Ζακύνθου, τον κ. Νικήτα. Αρετάκη. Κύριε Δήμαρχε καλημέρα σας, έχετε τον λόγο.

**ΝΙΚΗΤΑΣ ΑΡΕΤΑΚΗΣ (Δήμαρχος Ζακύνθου):** Σας ευχαριστώ πάρα πολύ, κ. Πρόεδρε, που με καλέσετε.

Θα προσπαθήσω όσο πιο σύντομα μπορώ να σας εξηγήσω τι ακριβώς συμβαίνει με το Ναυάγιο της Ζακύνθου, το οποίο είναι και αντικείμενο της συζητήσεώς μας. Το Ναυάγιο της Ζακύνθου ταλαιπωρείται χρόνια ολόκληρα τώρα, όπως γνωρίζετε, διότι ακριβώς δεν έχει ξεκαθαρίσει το ιδιοκτησιακό καθεστώς. Από τη μια είναι η Εκκλησία, η οποία είναι ο ένας κύριος ιδιοκτήτης, και μετά είναι και ο δήμος και χωρίς, γενικώς, να έχουν οριοθετηθεί οι ιδιοκτησίες. Γι’ αυτό ακριβώς ταλαιπωρούμεθα και δεν μπορούμε να βρούμε μια άκρη.

Πέραν τούτου, είναι διάφορα συμφέροντα τα οποία έχουν στόχο την εκμετάλλευση του Ναυαγίου και γι’ αυτό το Ναυάγιο ταλαιπωρείται. Όπως γνωρίζετε πολύ καλά, το Υπουργείο Τουρισμού έχει δείξει ενδιαφέρον και είχε συστήσει καταρχήν μια Ανώνυμη Εταιρεία υπό την αιγίδα του Υπουργείου Τουρισμού, η οποία τελικώς δεν ευδοκίμησε. Αντί αυτής, έγινε μία Επιτροπή, στην οποία συμμετείχε εκπρόσωπος των ξενοδόχων, εκπρόσωποι του δήμου και εκπρόσωποι του Επιμελητηρίου, η οποία όμως, δυστυχώς, ύστερα από λίγο, διαλύθηκε και δεν έγινε τίποτα όσον αφορά την εκμετάλλευση και τη λειτουργία του Ναυαγίου.

Μετά από τη διάλυση της επιτροπής αυτής, το Ναυάγιο δεν έχει λειτουργήσει κανονικά. Λειτουργεί παρανόμως, με συνθήκες οι οποίες εγκυμονούν σοβαρότατους κινδύνους ατυχήματος και τελικώς ο δήμος δεν μπορεί να ανταποκριθεί στις υποχρεώσεις που έχει γενικά σε όλο το νησί για την ασφάλεια των δημοτών.

Πραγματικά, πρέπει να δοθεί λύση άμεσα, για να μπορέσει το Ναυάγιο, το οποίο

είναι η προσφορά της φύσης όχι μόνο στη Ζάκυνθο αλλά και στην Ελλάδα, από απόψεως τουριστικής αξιοποίησης, να λειτουργήσει για το καλό μας.

Ο δήμος έχει κάνει σοβαρές προσπάθειες και το λειτουργούσε μέχρι πέρυσι, σύμφωνα με τις δυνατότητες που έχει και τις απαιτήσεις που χρειάζονται, για να έχουμε μια σχετική ασφάλεια. Εκείνο που δεν είχε επιτευχθεί ήταν να έχουμε μία οδό διαφυγής από το Ναυάγιο, σε περίπτωση πυρκαγιάς ή άλλου ατυχήματος.

Αυτό είχε αντιμετωπιστεί με ελεγχόμενη, επιλεγμένη και ολιγάριθμη επίσκεψη των τουριστών. Οπότε, ήμασταν καλά. Το αποτέλεσμα ήταν ότι, χωρίς να έχουμε ειδοποιηθεί σαν δήμος, ήρθε μία άλλη Επιτροπή η οποία είπε ότι αναλαμβάνει τη διαχείριση του Ναυαγίου. Τελικώς, ούτε κι αυτό ευδοκίμησε, με αποτέλεσμα εμείς να αποχωρήσουμε και το Ναυάγιο να είναι νομίμως κλειστό, ενώ στην πραγματικότητα λειτουργεί, και συνεχίζει να λειτουργεί, με συνθήκες ανασφαλείς για τους επισκέπτες. Πέρυσι, είχαμε προβλήματα, τα οποία ήταν πάρα πολύ σοβαρά. Είχαμε ένα πρόβλημα με ένα πούλμαν με το οποίο παραλίγο να συμβεί ατύχημα. Είχαμε προβλήματα όσον αφορά την επισκεψιμότητα, διότι ήταν ανεξέλεγκτη και δεν υπήρχε έλεγχος, με αποτέλεσμα να πηγαίνουν οι επισκέπτες όπου νόμιζαν και σε σημεία τα οποία ήταν πλήρως ανασφαλή.

Σήμερα έχουμε φθάσαμε σε ένα σημείο όπου ο κ. Λέκκας, ο οποίος είναι ο επιστήμων που έχει μελετήσει τη μορφολογία του Ναυαγίου, τους κινδύνους κτλ., τόσο για την επίσκεψη δια θαλάσσης, όσο και δια της ξηράς, να έχει απαγορεύσει τη λειτουργία του Ναυαγίου και την επισκεψιμότητά του δια θαλάσσης. Οπότε, αυτή που γίνεται, γίνεται με παράνομους τρόπους. Από ξηράς, γίνεται πάλι με ευθύνη του κάθε επισκέπτη. Διότι εκεί υπάρχουν πινακίδες, δεν υπάρχουν άνθρωποι ειδικοί οι οποίοι να βοηθούν ή να ελέγχουν την επισκεψιμότητα. Στην ουσία κανείς δεν ξέρει αν πρέπει να λειτουργήσει ή δεν πρέπει να λειτουργήσει. Προσφάτως ήρθε ο κ. Λέκκας με το επιτελείο του και έκανε πάλι επανέλεγχο, για να δει αν θα μπορέσει να λειτουργήσει. Δεν έχουμε ακόμη το αποτέλεσμα των επισκέψεών του.

Θα ήθελα να τονίσω, και να παρακαλέσω αυτό να γίνει αντιληπτό, ότι ο δήμος είναι ο καθ’ ύλην αρμόδιος για τη λειτουργία του Ναυαγίου. Είναι ο καθ’ ύλην αρμόδιος να δημιουργήσει ένα φορέα. Αυτό έχει συμβεί και σε άλλα μέρη της Ελλάδας. Δεν είναι δυνατόν να μπλέκουν όλες οι υπηρεσίες, να μπλέκει η Περιφέρεια, να μπλέκουν τα Υπουργεία. Αυτό έπρεπε να είχε ανατεθεί στο δήμο, ο οποίος οπωσδήποτε θα είχε εξασφαλίσει τις συνθήκες ασφαλούς λειτουργίας του Ναυαγίου και θα είχε και ένα έσοδο για να αντιμετωπίσει τα τεράστια έξοδα που έχει. Και αυτό, γιατί έχουμε πάρα πολλές παραλίες και ο προϋπολογισμός του δήμου επιβαρύνεται πάρα πολύ με τους ναυαγοσώστες για την φύλαξη και τον έλεγχό τους.

Θα είχε και ένα εισόδημα ώστε να αξιοποιήσει την περιοχή του Ναυαγίου, η οποία δυστυχώς αυτή τη στιγμή οδεύει σε μια κατάσταση που είναι απελπιστική, διότι το σκάφος έχει σχεδόν διαλυθεί. Οπότε, σε λίγα χρόνια, δεν θα έχουμε καθόλου σκάφος και δεν θα βλέπει τίποτα ο επισκέπτης παρά μόνο το φυσικό κάλλος της περιοχής. Αυτό πρέπει άμεσα να αντιμετωπιστεί. Είχε βγάλει η Περιφέρεια ένα κονδύλι για την επισκευή του σκάφους, όμως δεν έγινε απολύτως τίποτα. Το ίδιο έχει γίνει και με την φύλαξη του Ναυαγίου.

Γι’ αυτό νομίζω ότι πρέπει να βοηθήσετε, να βοηθήσει η πολιτεία να αντιμετωπίσει το θέμα σύντομα και με σωστό τρόπο και όχι να κλείσουμε το Ναυάγιο. Το Ναυάγιο πρέπει να το λειτουργήσουμε με ασφαλείς συνθήκες. Υπάρχουν τρόποι ασφαλούς λειτουργίας του Ναυαγίου. Ο δήμος πρέπει να αναλάβει οπωσδήποτε να κάνει ένα φορέα και να έχει την ευθύνη που του αναλογεί για τη λειτουργία του. Μπορούμε να συνεργαστούμε με την εκκλησία. Εξάλλου, και η εκκλησία έχει δηλώσει πολλές φορές ότι μπορεί να συνεργαστεί με το δήμο -η οποία βέβαια είναι ένας εν δυνάμει ιδιοκτήτης της περιοχής- για να μπορέσουμε για το καλό της Ζακύνθου και γενικά του τουρισμού να έχουμε μία αποδοτική παρουσία στο Ναυάγιο.

Σας ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς ευχαριστούμε, κ. Δήμαρχε.

Συνεχίζουμε δίνοντας τον λόγο στον κ. Λύσανδρο Τσιλίδη, Πρόεδρος της Ομοσπονδίας Ελληνικών Συνδέσμων Γραφείων Ταξιδίων και Τουρισμού.

**ΛΥΣΑΝΔΡΟΣ ΤΣΙΛΙΔΗΣ (Πρόεδρος της Ομοσπονδίας Ελληνικών Συνδέσμων Γραφείων Ταξιδίων και Τουρισμού (FedHatta)):** Ευχαριστώ πολύ για την πρόσκληση.

Σήμερα, το Υπουργείο Τουρισμού, με συνέπεια και συνέχεια νομοθετεί ουσιαστικά, αλλά και θεματικά, όπως οφείλει, για τις ειδικές μορφές τουρισμού και θα παραμείνω σε αυτό και μόνο, το κυρίαρχο θέμα της ημέρας. Καμία αναφορά στα θέματα και τα προβλήματα όπου υπάρχουν μιας και στείλαμε επιστολές, στις 7 και στις 14 Σεπτεμβρίου, για τις οποίες και εμείς περιμένουμε απάντηση και συνάντηση.

Το κυρίαρχο θέμα λοιπόν που θα αναφερθώ είναι το Πρόγραμμα «Τουρισμός για Όλους». Δυστυχώς, έχει συμβεί τα 3 τελευταία χρόνια να μη συμμετέχει ο φορέας των τουριστικών και ταξιδιωτικών γραφείων, που είναι ο καθ’ ύλην αρμόδιος, σύμφωνα και με το Προεδρικό Διάταγμα 7/2018 που εναρμονίζει την Ευρωπαϊκή Οδηγία 2015/2302 σχετικά με τα οργανωμένα ταξίδια, να συμμετέχει στο πρόγραμμα αυτό, τυπικά και για γραφειοκρατικούς λόγους.

Για μια ακόμη φορά θα θέλαμε να παρακαλέσουμε το αρμόδιο Υπουργείο, που έχει ανοικτή γραμμή και επικοινωνία μαζί μας, να ξεπεράσει το σκόπελο της άρνησης κάποιων φορέων που δημιουργούν αυτήν την αποστασιοποίηση του κλάδου μας από ένα Πρόγραμμα του οποίου το χρήμα είναι κρατικό και οι καταναλωτές που εξυπηρετούνται είναι ιδιώτες. Άρα, δεν μπορούμε να αποβαλλώμεθα εμείς που έχουμε σήμα και άδεια λειτουργίας από Υπουργείου Τουρισμού, μερικώς. Μάλλον ολικώς είμαστε εκτός, αλλά μερικώς απαξιωνόμαστε.

Κυρίες και κύριοι δεν θα πάρω περισσότερο τον χρόνο σας. Ευχαριστώ πολύ για την πρόσκληση.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς σας ευχαριστούμε, κ. Τσιλίδη. Τον λόγο έχει ο κύριος Σταύρος Κατσικάδης, Πρόεδρος της Ένωσης Μαρίνων Ελλάδος.

**ΣΤΑΥΡΟΣ ΚΑΤΣΙΚΑΔΗΣ (Πρόεδρος της Ένωσης Μαρίνων Ελλάδας):** Σας ευχαριστώ πολύ. Ήθελα να εκφράσω τη θετική μας διάθεση, ως Ένωση Μαρίνων Ελλάδος, για την πρωτοβουλία και το άρθρο 5 το οποίο αφορά τη σύσταση παρατηρητηρίου για τον παράκτιο και θαλάσσιο τουρισμό.

Εμάς, ως Ελληνικές Μαρίνες, μας ενδιαφέρει πάρα πολύ να υπάρχει ένας φορέας που θα συλλέγει στατιστικά στοιχεία. Είναι απαραίτητο για να μπορέσουμε να χαράξουμε μια στρατηγική ανάπτυξης των μαρίνων στη χώρα μας. Θεωρούμε ότι η χώρα μας δεν είναι απερίσπαστη και έχει σύνδεση με όλες τις μαρίνες της Μεσογείου. Συνεπώς, αυτό το παρατηρητήριο θα μας δώσει πάρα πολύ καλά αποτελέσματα και θα μας δώσει feedback για να μπορέσουμε να έχουμε μια διαρκή στρατηγική βιώσιμης ανάπτυξης για τις ελληνικές μαρίνες, σε συνδυασμό με όλο το υπόλοιπο, αυτό που συμβαίνει στα νερά της Μεσογείου.

Είμαστε στη διάθεση του Υπουργείου Τουρισμού και της Υπουργού, κυρίας Κεφαλογιάννη, για τη συνδρομή μας και για να αποστέλλουμε κάθε φορά εκπροσώπους ώστε να μπορέσουμε να έχουμε έγκυρα στοιχεία και να συλλέγουμε στατιστικά απαραίτητα για τις ελληνικές μαρίνες.

Ευχαριστούμε πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):**

Ευχαριστούμε κι εμείς, κ. Κατσικάδη, για την συντομία της τοποθέτησής σας και την επικέντρωση στο άρθρο που σας ενδιαφέρει.

Τον λόγο έχει ο κύριος Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ):** Κατ’ αρχάς, σας ευχαριστούμε για την πρόσκληση. Η Εθνική Συνομοσπονδία Ατόμων με Αναπηρία εκφράζει την ικανοποίησή της για την συμπερίληψη της πρότασης, στο άρθρο 6 συγκεκριμένα, που αφορά τη διαλειτουργικότητα του δικτύου επικοινωνίας του Εθνικού Παρατηρητηρίου Βιώσιμης Τουριστικής Ανάπτυξης με το Παρατηρητήριο Θεμάτων Αναπηρίας της ΕΣΑμεΑ που προκύπτει από τον ν.4488/2017, καθότι το παρατηρητήριο της ΕΣΑμεΑ είναι μία υπηρεσία η οποία καταγράφει επιστημονικά δεδομένα. Επίσης, διαχειρίζεται στατιστικά δεδομένα που αφορούν την αναπηρία και τις πολιτικές για την αναπηρία. Συνεπώς, είναι πάρα πολύ σημαντική η διαλειτουργικότητα.

Δράττομαι της ευκαιρίας, λόγω της παρουσίας της Υπουργού Τουριστικής Ανάπτυξης, να αναφέρω ότι επειδή η διάσταση της προσβάσιμης τουριστικής ανάπτυξης είναι βασικός πυλώνας της βιώσιμης τουριστικής ανάπτυξης και επειδή η προσβασιμότητα είναι μια πολυπαραγοντική συνθήκη, καθώς έχει να κάνει με την προσβασιμότητα στις μεταφορές, τις υποδομές, στην επικοινωνία, στις υπηρεσίες, πως κρίνουμε ιδιαίτερα σημαντικό να υλοποιηθεί το πρωτόκολλο που έχει υπογραφεί, μεταξύ του Υπουργείου Τουριστικής Ανάπτυξης και της ΕΣΑμεΑ, το οποίο θα βοηθήσει στην υλοποίηση όλων των πολιτικών που αφορούν την προσβάσιμη τουριστική ανάπτυξη και τον τουρισμό για όλους.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε, κ. Κούτσιανε.

Τον λόγο έχει ο κύριος Παναγιώτης Τοκούζης, Πρόεδρος της Συνομοσπονδίας Επιχειρηματιών Τουριστικών Καταλυμάτων Ελλάδος.

**ΠΑΝΑΓΙΩΤΗΣ ΤΟΚΟΥΖΗΣ (Πρόεδρος της Συνομοσπονδίας Επιχειρηματιών Τουριστικών Καταλυμάτων Ελλάδος (ΣΕΤΚΕ)):** Ευχαριστώ πολύ, κύριε Πρόεδρε, για την πρόσκληση.

Αρχικά, θα σταθώ στο άρθρο 4. Δυστυχώς, δεν είχαμε έως τώρα το χρόνο και την ευκαιρία να ενημερώσουμε την κυρία Υπουργό για το τι έχουμε κάνει ως κλάδος μέχρι σήμερα. Συμφωνούμε απόλυτα και θεωρούμε πως ο οινοτουρισμός είναι ένα μεγάλο κεφάλαιο το οποίο πρέπει να αξιοποιηθεί και χαίρομαι που μπαίνουν πλέον οι βάσεις για αυτό. Ζητάμε και θεωρούμε αναγκαία τη συμμετοχή μας στο Συμβούλιο αυτό, γιατί, ως φορέας, έχουμε ξεκινήσει κι εμείς το τελευταίο διάστημα μια θεματική ενότητα για την εξειδίκευση των μικρών καταλυμάτων σε θεματικά κομμάτια και ένα από αυτά που σκοπεύουμε να κάνουμε είναι και ο τουρισμός. Θεωρώ, λοιπόν, επιβεβλημένη την ανάγκη να συμμετέχουμε στο Συμβούλιο Οινοτουρισμού ως ένας από τους μεγαλύτερους φορείς του τουρισμού.

Όσον αφορά το άρθρο 10, θεωρώ ότι πράγματι, όπως και τα κύρια ξενοδοχειακά καταλύματα παίρνουν μια παράταση στην κατάταξη η οποία είναι αναγκαία, να ζητήσουμε κι εμείς με τη σειρά μας το επόμενο διάστημα μια παράταση για την κατάταξη των καταλυμάτων, γιατί λόγω των καταστάσεων που επικράτησαν το τελευταίο διάστημα δεν μπόρεσαν οι περισσότερες επιχειρήσεις από εμάς να ενταχθούν.

Τέλος, αναφορικά με τα Περιφερειακά Συμβούλια Τουρισμού, θεωρούμε ότι είναι πράγματι αναγκαία η συμμετοχή και των φορέων οι οποίοι γνωρίζουμε τα προβλήματα περιφερειακά του τουρισμού.

Ευχαριστώ πολύ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς σας ευχαριστούμε, κ. Τοκούζη.

Τον λόγο έχει ο κύριος Μάρκος Δανάς, Γενικός Γραμματέας του Συνδέσμου Δήμων Ιαματικών Πηγών Ελλάδος.

**ΜΑΡΚΟΣ ΔΑΝΑΣ (Γενικός Γραμματέας του Συνδέσμου Δήμων Ιαματικών Πηγών Ελλάδος):** Καλησπέρα σας κυρίες και κύριοι.

Για να είμαι όσο γίνεται πιο σύντομος, σχετικά με το νομοσχέδιο, από την δική μας πλευρά, θεωρούμε ότι πρέπει να συγχαρούμε το πολιτικό προσωπικό του Υπουργείου Τουρισμού το οποίο επέδειξε σύνεση και καταργεί κάτι το οποίο από την πρώτη στιγμή, τότε, προσπαθήσαμε να εξηγήσουμε ότι ήταν λάθος. Όμως, ότι έγινε, έγινε. Το θέμα είναι ότι από δω και πέρα λογικά θα πρέπει να οδηγηθούμε σε νόμους που βλέπουν στο αύριο, που βλέπουν στο μέλλον, που παίρνουν υπόψη τους την ευρωπαϊκή και ελληνική πραγματικότητα, το πως είναι στημένο το προϊόν του ελληνικού τουρισμού, το τι μπορεί να εισαχθεί και τι όχι αλλά και σε τι βαθμό. Πιστεύω ότι είμαστε σε καλό δρόμο. Όσον αφορά την κατάργηση λοιπόν, πολλά συγχαρητήρια.

Όσον αφορά τον Περιφερειακό Σύμβουλο Τουρισμού, χωρίς να είμαστε αντίθετοι βέβαια γιατί δεν ξέρουμε πώς θα εξελιχθεί, έχουμε να πούμε ότι η δικιά μας λογική είναι -kαι αυτό που βλέπουμε πανευρωπαϊκά γιατί συμμετέχουμε σε πολλά όργανα της Ευρωπαϊκής Ένωσης- ότι ο τουρισμός πωλείται μέσω των DMO΄s, δηλαδή των Οργανισμών Διαχείρισης Προορισμών. Έχει δύο χρόνια που ψηφίστηκε ο νόμος -δεν αφορά βέβαια την τωρινή ηγεσία του Υπουργείου Τουρισμού, αλλά σε κάθε περίπτωση οφείλουμε να το αναφέρουμε- δεν ξέρω αν έχει δημιουργηθεί έστω και ένας ή δύο DMO΄s και δεν ξέρουμε κατά πόσο οι Περιφέρειες είναι ικανές να μπορούν να βοηθήσουν ώστε να δημιουργηθεί κάτι τέτοιο. Γιατί το λέω αυτό; Γιατί μιλώντας με στελέχη διαφόρων Περιφερειών καταλαβαίνουμε ότι υπάρχει μια σύγχυση. Θεωρούν, δηλαδή, ότι η περιφέρεια «Χ» είναι ο προορισμός. Όχι, δεν είναι η Περιφέρεια «Χ» ο προορισμός, γιατί αυτή περικλείει πολλούς προορισμούς. Είναι οι μικρές περιοχές, είναι οι πόλεις, είναι άλλα πράγματα, που όλα μαζί φτιάχνουν κάτι μεγαλύτερο και έτσι πωλείται έξω και έχει αποτέλεσμα. Δεν ξέρουμε κατά πόσο θα μπορεί να λειτουργήσει αυτή η λογική μέσα από το Περιφερειακό Συμβούλιο Τουρισμού. Το αναφέρουμε μόνο για να οδηγήσουμε, τελοσπάντων, την κατάσταση προς τα εκεί.

Σε αυτό το σημείο αξίζει να πούμε και για κάτι, μιας και όλοι κρινόμαστε. Δεν γνωρίζουμε αν υπάρχει μια μελέτη στην οποία να φαίνεται το αποτέλεσμα όλων των χρημάτων που έχουν δοθεί, όλα αυτά τα χρόνια, μέσα από τις Περιφέρειες για την προώθηση του ελληνικού τουρισμού. Δηλαδή, λειτουργούμε στη λογική του value for money; Δηλαδή, η αξία που παίρνουμε τόσα χρόνια και σε σχέση με τα λεφτά που δίνουμε μέσα από τις Περιφέρειες είναι σε ισορροπία; Αυτό είναι ένα άλλο ερώτημα.

Σε κάθε περίπτωση, και για να επανέλθω στο πρώτο σημείο της τοποθέτησής μου, ειλικρινά, συγχαρητήρια στο πολιτικό προσωπικό, στην Υπουργό, στην Υφυπουργό και σε όλους για το έργο τους και την κατάργηση της ΙΠΕ ΑΕ που δημιούργησε ένα τεράστιο αποπροσανατολισμό στον χώρο. Ο χώρος ούτως ή άλλως είναι προβληματικός, γιατί άλλαξαν τα trends, άλλαξε η αγορά, άλλαξαν τα πάντα στην Ευρώπη, οι δικοί μας νόμοι κοιτούσαν στο παρελθόν. Μέσα σε όλο αυτό τα ζητήματα που είχαμε να λύσουμε ήρθε και η δημιουργία μιας εταιρείας που δεν είχε λογική, αλλά, τέλος πάντων, τώρα καταλαβαίνουμε ότι το μέλλον θα είναι καλύτερο από το παρελθόν.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς τον κ. Δανά και να συνεχίσουμε δίνοντας τον λόγο στην κυρία Μαρία Τριανταφυλλόπουλου, Πρόεδρο της Ένωσης Οινοποιών Αμπελουργών Νήσων Αιγαίου.

**ΜΑΡΙΑ ΤΡΙΑΝΤΑΦΥΛΛΟΠΟΥΛΟΥ (Πρόεδρος της Ένωσης Οινοποιών Αμπελουργών Νήσων Αιγαίου):** Σας ευχαριστώ πάρα πολύ για τη δυνατότητα που μας δίνετε να μιλήσουμε σχετικά με το κομμάτι της συμβολής μας στον τουρισμό, μια και ήταν μια πάγια θέση του κλάδου μας. Θέλω, όμως, πρώτα από όλα να ευχαριστήσω την Υπουργό, την Υφυπουργό, τον Γραμματέα και τον Σύμβουλο του Υπουργείου για τη βοήθεια που είχαμε. Αυτές οι ευχαριστίες δεν είναι καθόλου προσχηματικές, διότι, η Υπουργός ήταν η πρώτη που το 2014 υπέγραψε το θέμα του Σήματος του Επισκέψιμου Οινοποιείου.

Μέσα από αυτή την Επιτροπή, εμείς θέλουμε να έχουμε συνεργασία με όλους τους φορείς που ασχολούνται με το κομμάτι του οινοτουρισμού, και πρέπει να σας πω ότι το έχουμε πετύχει κατά πολύ, γιατί μέσα από αυτή τη διαδικασία -και εδώ ευχαριστούμε και τον κύριο Βασιλικό- είχαμε την ευκαιρία να συναντηθούμε, να συνεννοηθούμε και να έχουμε υπογεγραμμένο και ένα Μνημόνιο Συνεργασίας με το Ξενοδοχειακό Επιμελητήριο για την πρόσβαση του κρασιού στην τουριστική αγορά. Και αυτό είναι πάρα πολύ σημαντικό, γιατί –και δεν θέλω να επαναλάβω τι υπάρχει, όλοι ξέρουμε τι προσπαθούμε να κάνουνε με αυτό, φαίνεται από όποιον έχει μελετήσει το Συμβούλιο για τον Τουρισμό- είναι πρώτη φορά που ένα προϊόν συνδέεται με αυτό τον τρόπο και επίσημα με τον τουρισμό.

Αυτό οφείλεται στο γεγονός ότι είναι ένας πάρα πολύ οργανωμένος χώρος, στον οποίο έχουν γίνει ιδιαίτερες επενδύσεις στο κομμάτι του αμπελιού και των οινοποιείων και ήταν έτοιμος να προχωρήσει στο επόμενο στάδιο έχοντας επαφές με πρακτορεία, με ξενοδοχεία αλλά και με τη γαστρονομία. Αυτό είναι πάρα πολύ σημαντικό γιατί, ιδίως στο κομβικό σημείο που είναι ο ελληνικός τουρισμός, και μιλάμε για τουρισμό εμπειρίας, είναι προς τη θετική κατεύθυνση να υπάρχει ένα προϊόν, όπως είναι το κρασί, το οποίο είναι συνδεδεμένο κατ’ αυτό τον τρόπο με τον τουρισμό.

Όσον αφορά τώρα για το ότι υπάρχουν φορείς υλοποίησης, είναι οι Περιφερειακές Υπηρεσίες Τουρισμού. Εδώ, πρέπει να πω ότι μέσα από όλο αυτό το κομμάτι του οινοτουρισμού, της σχέσης και της συνεργασίας που είχαμε με το Υπουργείο, έχουμε βγάλει και ένα διατοπικό πρόγραμμα το οποίο έχει σχέση με την προβολή και την προώθηση του οινοτουρισμού και στο οποίο συμμετέχουν 22 Αναπτυξιακές από όλη την Ελλάδα. Είναι ένα πρόγραμμα το οποίο δεν έχει ξαναγίνει και είναι πολύ σημαντικό, γιατί μπορούμε και μιλάμε με στρατηγικό σχέδιο το οποίο έρχεται και βρίσκει, συναντά, αυτό που έχουμε μπροστά μας σήμερα, το Συμβούλιο για τον Οινοτουρισμό που θα φέρει μια καλύτερη μέρα στο κομμάτι της γαστρονομίας και της σύνδεσης του πρωτογενή τομέα με τον τουρισμό που τόσο πολύ το θέλουμε.

Μια και μου δίνετε η ευκαιρία, γιατί θα μιλήσει και ο Πρόεδρος του Συνδέσμου Ελληνικού Οίνου, θέλω να κάνω μια αναφορά, τυγχάνοντας να είμαι και Πρόεδρος στην Ένωση Ξενοδόχων Κω, όσον αφορά το άρθρο 3. Είναι πάρα πολύ σημαντική η σύσταση του Περιφερειακού Συμβουλίου, γιατί μας δίνει τη δυνατότητα μέσα από τα εδάφια ε΄, στ΄ και ζ΄) να αντιμετωπίζουμε αυτό που θέλουμε μέσα από το Συμβούλιο Τουρισμού, δηλαδή τη σύνδεσης της τουριστικής κατανάλωσης με την εγχώρια παραγωγή, την ανάπτυξη νέων μορφών τουρισμού και την ποιοτική αναβάθμιση του τουριστικού προϊόντος. Τα προϊόντα παίζουν καθοριστικό ρόλο για «την επόμενη μέρα».

Οι άνθρωποι, ιδίως μετά τον Covid, έχουν την διάθεση να δοκιμάζουν καινούργια προϊόντα, γίνονται πιο σίγουροι όταν τα προϊόντα που δοκιμάζουν είναι από τις περιοχές, αυτό είναι μια εγγύηση, οπότε νομίζω ότι όλα αυτά που έχουν γίνει από το Υπουργείο είναι σε πολύ σωστή κατεύθυνση και θεωρούμε ότι πολύ γρήγορα θα φανεί, γιατί έρχονται και άλλα πράγματα. Υπάρχει μια χάρτα, ένας ψηφιακός χάρτης με τα επισκέψιμα οινοποιεία και αυτό θα δώσει τη βάση και σε άλλα προϊόντα. Για εμάς τα προϊόντα «φάροι» είναι το λάδι, το μέλι, το κρασί και το τυρί. Αυτό θα είναι πάρα πολύ βασικό, μόνο αν μπορέσουμε να εντάξουμε, από την ανάλογη χρησιμοποίηση, και άλλα προϊόντα.

Σας ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς σας ευχαριστούμε, κυρία Τριανταφυλλόπουλου και να συνεχίσουμε, όπως προαναγγείλατε άλλωστε, με τον κ. Ιωάννη Βογιατζή, Αντιπρόεδρο της Εθνικής Διεπαγγελματικής Οργάνωσης Αμπέλου και Οίνου.

Κύριε Βογιατζή, έχετε τον λόγο.

**ΙΩΑΝΝΗΣ ΒΟΓΙΑΤΖΗΣ (Αντιπρόεδρος της Εθνικής Διεπαγγελματικής Οργάνωσης Αμπέλου και Οίνου (ΕΔΟΑΟ)):** Ευχαριστώ πάρα πολύ. Σας ευχαριστούμε για τη δυνατότητα που μας δίνετε να διατυπώσουμε τις απόψεις μας σύντομα.

Θα «πιαστώ» από τις λέξεις του αγαπητού κ. Τσιλίδη, «συνέπεια» και «συνέχεια». Πραγματικά είναι αυτό που διέπει αυτή τη στιγμή την ψήφιση αυτού του νομοσχεδίου. Το 2014 καταφέραμε, με την βοήθεια της κυρίας Κεφαλογιάννη, να περάσει ο ορισμός του οινοτουρισμού. Από εκεί ξεκίνησαν όλα. Υπήρξε νέα συνέχεια με τη θεσμοθέτηση του σήματος και των κανόνων λειτουργίας των επισκέψιμων οινοποιείων το 2015 και το 2018 και στη συνέχεια, εμείς από τη δική μας τη μεριά, οργανωθήκαμε έχοντας μια επιτροπή οινοτουρισμού στην οποία συμμετέχουν οι Περιφερειακές Ενώσεις των «Δρόμων του κρασιού». Αναπτύξαμε το οινοτουριστικό προϊόν και προτείναμε στο Υπουργείο, εδώ και μία διετία, το Συμβούλιο το οποίο σήμερα είμαστε στην ευχάριστη θέση να βλέπουμε ότι θα θεσμοθετηθεί. Προετοιμάστηκε από την προηγούμενη ηγεσία και σήμερα έρχεται εδώ.

Αυτό το Συμβούλιο θα σηματοδοτεί τη συνέργεια με την οποία λειτουργεί ο οινοτουρισμός. Γιατί ο οινοτουρισμός δεν είναι μια αποκλειστική δραστηριότητα των οινοποιών, είναι και μια τουριστική διαχείριση και προσέγγιση. Επομένως, αυτή τη στιγμή, είναι πάρα πολύ σημαντική η συγκεκριμένη νομοθέτηση. Θα ήθελα να επισημάνω -και να ευχαριστήσω τον κ. Βασιλικό- αλλά να επισημάνω ότι από την παρέμβασή του, βλέπετε, ότι ήδη προχωρούμε σε αυτή τη συνέργεια και με το χώρο τον ξενοδοχειακό, αλλά και με τους υπόλοιπους. Έτσι η εκπροσώπηση, η οποία εμφανίζεται στη σύνθεση της Επιτροπής, είναι σημαντική και θα μου επιτρέψετε να πω μια κουβέντα.

Καταρχήν υπάρχουν τα τρία Υπουργεία, Τουρισμού, Πολιτισμού και, φυσικά, το Γεωργίας. Και εδώ είναι σημαντικές αυτές οι συνέργειες. Τις έχουμε αντιμετωπίσει και στο παρελθόν. Το δεύτερο είναι ότι έχουμε τους δήμους και τις περιφέρειες, γιατί οι συνέργειες σε τοπικό επίπεδο είναι πάρα πολύ σημαντικές αλλά και η ενεργοποίηση των φορέων.

Τέλος, υπάρχει ο τομέας του οίνου και του τουρισμού και, προφανώς, στη συνέχεια θα υπάρξει -και είναι δυνατόν να υπάρχει- εμπλουτισμός αυτής της Επιτροπής εφόσον το Συμβούλιο σταθεί στα πόδια του και πραγματικά λειτουργήσει στο επίπεδο του στρατηγικού σχεδιασμού και άλλων ενεργειών που χρειάζεται ο οινοτουρισμός. Οι κανόνες με τους οποίους προσπαθούμε να λειτουργήσουμε στο κομμάτι του οινοτουρισμού, εμείς σαν κλάδος, είναι αυτοί που στην πραγματικότητα δημιουργούν ένα προϊόν αξίας. Βάζουν προδιαγραφές και ενεργοποιούν όλους όσους συμμετέχουν. Επομένως είναι πολλοί σημαντικοί και εμείς σαν κλάδος θα συνεισφέρουμε και θέλουμε πραγματικά να πετύχει αυτό το συμβούλιο. Είναι μια πολύ καλή στιγμή για τη συνεργασία μας με τα Υπουργεία και με τους άλλους φορείς.

Ευχαριστούμε θερμά για τη δυνατότητα να σας ενημερώσουμε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Τραγάκης Ιωάννης, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος – Χρήστος, Βέττα Καλλιόπη, Γιαννούλης Χρήστος, Κεδίκογλου Συμεών, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καζαμίας Αλέξανδρος και Κεφαλά Γεωργία (Τζώρτζια).

Ευχαριστούμε και εμείς, κ. Βογιατζή, για τη συνεισφορά σας στην επεξεργασία του νομοσχεδίου.

Να ενημερώσω την πολιτική ηγεσία του Υπουργείου Τουρισμού, αλλά και τα μέλη της Επιτροπής ότι θα αποστείλουν υπομνήματα, διότι δεν μπόρεσαν να παραστούν για διάφορους λόγους, ο κύριος Αθανάσιος Σπύρου, Πρόεδρος της Ομοσπονδίας Σωματείων Ιδιοκτητών Τουριστικών Καταλυμάτων Θεσσαλίας, η Ένωση Περιφερειών Ελλάδος (ΕΝΠΕ), η Κεντρική Ένωση Δήμων Ελλάδος, ενώ κλήθηκαν αλλά δεν θα παραστούν ο Σύνδεσμος Ελληνικών Τουριστικών Επιχειρήσεων και ο Σύλλογος Υπαλλήλων του Ελληνικού Οργανισμού Τουρισμού, όπως και η Ομοσπονδία Εργαζομένων στον Επισιτισμό Τουρισμό, ενώ δεν κατέστη δυνατή η επικοινωνία με εκπρόσωπο των εν ενεργεία πρεσβευτών του ελληνικού τουρισμού.

**Θα ήθελα να ρωτήσω αν κάποιος** ή **κάποια από τα μέλη της Επιτροπής μας θέλει να υποβάλει ερώτημα προς τους φορείς, των οποίων τα σχόλια, σε γενικές γραμμές, θα λέγαμε** **ότι ήταν θετικά για τις διατάξεις του νομοσχεδίου. Έχουμε βεβαίως, τα θέματα της Θεσσαλίας και των πληττόμενων περιοχών τα οποία είναι επείγοντα και τα οποία δεν θα κουραστώ να επαναλαμβάνω και να υπογραμμίζω, όχι μόνο στο νομοσχέδιο του Υπουργείου Τουρισμού, κυρίως και στα νομοσχέδια των υπόλοιπων Οικονομικών Υπουργείων.**

**Τον λόγο έχει ο κ. Νικητιάδης και παρακαλώ να αναφέρετε τον φορέα στον οποίο υποβάλλετε τις ερωτήσεις σας.**

**ΓΕΩΡΓΙΟΣ ΝΙΚΗΤΙΑΔΗΣ: Απευθύνομαι στο Δήμαρχο της Νεμέας και στον Πρόεδρο των οινοπαραγωγών Νεμέας.**

**Το νομοσχέδιο, προβλέπει τη δημιουργία Συμβούλιο Οινοτουρισμού το οποίο θα εισηγείται στην Υπουργό. Μέχρι τώρα δεν γίνονταν εισηγήσεις από εσάς στο Υπουργείο; Τι αποτέλεσμα είχαν οι εισηγήσεις σας, και τι το διαφορετικό περιμένετε τώρα; Τι αναμένετε δηλαδή, ψηφίζεται, θα ψηφιστεί, θα γίνει νόμος του κράτους; Θα συγκροτηθεί; Όταν συγκροτηθεί να δούμε πως με πόσα άτομα μέσα. Ας πούμε ότι συγκροτείται. Τι περιμένετε εσείς; Αν δηλαδή, εσείς ήσασταν Υπουργός τι απαιτήσεις θα είχατε από το δημιούργημα σας τόσο ως Υπουργός, όσο και ως φορείς του κρασιού, αυτού του ιερού προϊόντος της χώρας. Και εσείς είστε τυχεροί γιατί η Νεμέα, πράγματι, με το Αγιωργίτικο μπορεί να καταλάβει σπουδαίες θέσεις παγκοσμίως. Τι περιμένετε, και ο δήμαρχος και ο Πρόεδρος των Οινοποιών; Και επαναλαμβάνω ότι αυτό είναι ένα εισηγητικό όργανο. Εντάξει, θα συγκροτηθεί ποτέ; Υπήρχαν είπε ο Πρόεδρος της ΠΟΞ και στο παρελθόν εισηγητικά σημειώματα, υπάρχουν οι Ενώσεις Οινοποιών από όλη την Ελλάδα και φαντάζομαι για πολλά χρόνια κάνουν εισηγήσεις. Είστε ικανοποιημένοι και τι είναι το διαφορετικό σήμερα;**

**Σας ευχαριστώ** **κύριε Πρόεδρε.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Τον λόγο έχει ο κ. Βλάχος.**

**ΝΙΚΟΛΑΟΣ ΒΛΑΧΟΣ (Πρόεδρος του Συνδέσμου Οινοποιών Νεμέας): Ο δήμαρχος Νεμέας, δυστυχώς, είχε ανειλημμένες υποχρεώσεις και έφυγε, οπότε θα απαντήσω εγώ εκ μέρους του. Προσέξτε, αυτές οι ενέργειες και αυτές οι δράσεις γίνονται εδώ και πάρα πολλά χρόνια. Το πρόβλημα που υπάρχει, είναι ότι πάντοτε αλλάζουν φιλοσοφία ανά τακτά διαστήματα. Αλλάζει η Κυβέρνηση, αλλάζει η φιλοσοφία.**

**Δεύτερον, όσο και να λέμε ότι υπάρχουν οι δήμοι και οι Περιφέρειες, δυστυχώς, δεν υπάρχει ο φορέας υλοποίησης των δράσεων. Δεν μπορούν ούτε οι Περιφέρειες, ούτε οι δήμαρχοι να κάνουν δράσεις οινοτουρισμού, αν μιλάμε για τον οινοτουρισμό. Για αυτό λοιπόν και σε όλες τις χώρες της Ευρώπης ακόμη και στην Αυστραλία και στην Αμερική έχουν συσταθεί τα συμβούλια περιοχής. Αυτές είναι εταιρίες οι οποίες που το προωθούν με την συμμετοχή όλων των φορέων της ζώνης, είτε λέγεται δήμος, είτε εμπορικός σύλλογος. Αλλά, ουσιαστικά, μέτοχοι της εταιρείας είναι οι αμπελουργοί και οι οινοποιοί.**

**Έχουν λοιπόν τις προδιαγραφές και να εισηγούνται αλλά και να μπορούν να διαχειρίζονται χρήματα με σωστό τρόπο. Χρήματα δίνονται, με τη διαφορά όμως ότι δεν υπάρχει συγκροτημένο αποτέλεσμα. Τα οινοποιεία από μόνα τους προσπαθούν να κάνουν μια δράση, όπως πιστεύει το καθένα, και δεν έχουμε καν τη δυνατότητα να υποχρεώσουμε τα οινοποιεία να έχουν μία κοινή γραμμή. Διότι δεν μπορεί να πηγαίνει ένα οινοποιείο να κάνει το «α» και ένα οινοποιείο να κάνει το «β». Να σας πω ένα μικρό παράδειγμα στο Μπορντό. Αν πάτε στο Μπορντό, δεν θα μπορέσετε εύκολα να αγοράσετε από οινοποιείο. Ο οινοποιός θα σας στείλει στο πρατήριο που έχει η ζώνη και εκεί βρίσκονται όλα τα κρασιά των οινοποιείων. Από εκεί αγοράζεις ενώ στη χώρα μας, έρχεσαι στη Νεμέα, πηγαίνεις στο οινοποιείο και αγοράζεις, στο ένα έτσι και στο άλλο αλλιώς. Δεν υπάρχει, δηλαδή, ένας κεντρικός σχεδιασμός και, σίγουρα, δεν υπάρχει ένας τοπικός σχεδιασμός. Αυτό μόνο μία τέτοια ομάδα διαχείρισης μπορεί να το κάνει, όπως το έχουν κάνει στο εξωτερικό. Και σας πληροφορώ ότι αυτό είναι ένα ευρωπαϊκό κεκτημένο. Μέσα σε δυο τρεις μήνες, θα είμαστε υποχρεωμένοι, θα μας στείλουν το «ραβασάκι» πως πρέπει να δημιουργηθούν και εδώ.** Δυστυχώς, εμείς είμαστε πολύ πίσω διότι ο νόμος έχει ψηφιστεί σαν κέλυφος και δεν έχουν εκδοθεί Υπουργικές Αποφάσεις εδώ και επτά χρόνια, ούτως ώστε να προσπαθήσουμε να μπούμε στη διαδικασία της ίδρυσης.

Άρα, νομίζω ότι πρέπει να το δούμε και από τις δύο μεριές. Ότι είναι σωστή η πρωτοβουλία να υπάρχει και ένας κεντρικός σχεδιασμός και συμβουλευτική και τα πάντα να υπάρχουν. Όμως, θα πρέπει να φροντίζουμε να υπάρχουν και σωστοί φορείς κάτω, ούτως ώστε να μην σπαταλούνται τα χρήματα αδίκως και να έχουμε ένα σωστό αποτέλεσμα.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστούμε, κύριε Βλάχο.

Θα παρακαλέσω και τους υπόλοιπους συναδέλφους που έχουν ζητήσει να θέσουν ερωτήματα να είναι συνοπτικά, όπως του κ. Νικητιάδη και επικεντρωμένα, γνωστοποιώντας σε ποιο φορέα απευθύνονται. Θα δώσω κατά σειρά τον λόγο για να υποβάλουν ερωτήματα στον κύριο Αυλωνίτη και την κυρία Βέττα από τον ΣΥΡΙΖΑ, την κ. Σπυριδάκη από το ΠΑΣΟΚ και τον κ. Βρεττό από τη «Νίκη».

Τον λόγο έχει ο κ. Αυλωνίτης.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, ευχαριστώ.

Απευθύνομαι στον κύριο Αρετάκη, Δήμαρχο Ζακύνθου. Γνωρίζει πολύ καλά ο κύριος Αρετάκης και το νομοσχέδιο που ψηφίστηκε τον Δεκέμβριο, αν θυμάμαι καλά, του 2021, όταν για το Ναυάγιο Ζακύνθου θεσμοθετήθηκε η Πρότυπη Τουριστική Περιοχή Αξιοποίησης και Προστασίας του Ναυαγίου ενώ στο νομοσχέδιο αυτό, ουσιαστικά στην αρχή όταν κατατέθηκε στην Επιτροπή, ήταν να θεσμοθετηθεί Ανώνυμη Εταιρεία.

Η πρώτη ερώτησή μου, λοιπόν, είναι ότι ο Δήμαρχος μιλάει για οριοθέτηση του ορεινού τμήματος επάνω από το Ναυάγιο. Όταν λέει οριοθέτηση, τι εννοεί, όταν γνωρίζουν οι πάντες ότι υπάρχει δικαστική διένεξη για 14.500 στρέμματα για την οποία έχει ασκηθεί ποινική δίωξη σε βαθμό κακουργήματος σε όλους όσοι ενεπλάκησαν;

Η δεύτερη ερώτηση είναι, αν έχει προβεί ο δήμος της Ζακύνθου στη διεκδίκηση των δασικών εκτάσεων στην περιοχή των ορεινών, τη στιγμή κατά την οποία στα Ιόνια Νησιά υπάρχει το ειδικό καθεστώς που δεν ισχύει το τεκμήριο κυριότητας των δασικών εκτάσεων υπέρ του δημοσίου;

Τρίτη ερώτηση,…

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Είναι ανάκριση αυτό, να απαντήσει σε τρεις ερωτήσεις.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, μίλησε για αυτά.

Η τρίτη ερώτηση προς τον δήμαρχο είναι να μου πει γιατί θέλει να περιέλθει η διαχείριση του Ναυαγίου στο δήμο και όχι στην Περιφέρεια;

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Νομίζω έδωσε κάποιες εξηγήσεις που μπορεί να είναι αποδεκτές ή όχι, για την ενίσχυση των εσόδων του δήμου κτλ..

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Να μας πει πιο συγκεκριμένα.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστώ, κύριε Αυλωνίτη.

Τον λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ(Εισηγήτρια της Μειοψηφίας):** Ευχαριστώ, κύριε Πρόεδρε. Θα συμπληρώσω στην ερώτηση που έκανε ο συνάδελφος, κ. Αυλωνίτης, προς στον δήμαρχο, μιας και το Ναυάγιο της Ζακύνθου είναι μια ιστορία χρόνων. Άλλωστε ο ίδιος αναφέρθηκε ότι δεν έχει ξεκαθαρίσει το ιδιοκτησιακό καθεστώς και έχει πολλές σκανδαλώδεις πτυχές, το θέμα του Ναυαγίου, θα ήθελα να ρωτήσω εάν η κατάργηση της Επιτροπής που δημιουργήθηκε το 2021 από το ίδιο Υπουργείο που τώρα την καταργεί είναι μόνο μία από αυτές; Δηλαδή, ποιες άλλες νομοθετικές ρυθμίσεις, κύριε Δήμαρχε, και θεσμικές πρωτοβουλίες πιστεύετε ότι θα πρέπει να παρθούν για τις υπόλοιπες πτυχές του ζητήματος και για την προστασία του δημόσιου συμφέροντος στην περιοχή; Να μας πει γενικά.

Επίσης, θα ήθελα να ρωτήσω τον εκπρόσωπο του Συνδέσμου Δήμων με Ιαματικές Πηγές. Εκτός από την προβληματική πρωτοβουλία για την ίδρυση της ΑΕ, που σήμερα καταργείται, θα θέλαμε να μας πείτε, αν υπήρχε βοήθεια από την Κυβέρνηση κατά την προηγούμενη τετραετία για την ανάδειξη των ιαματικών σας πόρων και αν ναι, ποια ήταν αυτή και προς ποια κατεύθυνση και αν έχετε κάποια στοιχεία να μας γνωστοποιήσετε.

Επίσης, θα ήθελα να ρωτήσω για τους οινοποιούς, όποιος θέλει να απαντήσει σε αυτή την ερώτηση.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Θα μας διευκολύνατε να αναφέρετε τον φορέα για την εύρυθμη εξέλιξη της συνεδρίασης.

**ΚΑΛΛΙΟΠΗ ΒΕΤΤΑ(Εισηγήτρια της Μειοψηφίας):** Ο κ. Βλάχος ή ο κ. Βογιατζής, λοιπόν, αν θεωρούν ότι η δημιουργία Επιτροπής αρκεί ή αν θεωρούν πως θα πρέπει να αναπτυχθούν και άλλες πρωτοβουλίες από το Υπουργείο Τουρισμού και από άλλα Υπουργεία για αυτό. Επίσης, να μας πουν πώς επηρεάζει τον κλάδο η ακρίβεια που πλήττει τα αγροτικά εφόδια και εν γένει την αγροτική παραγωγή;

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Θα ήθελα να σας παρακαλέσω να μην κάνουμε κατάχρηση, αν ο κάθε συνάδελφος θέτει από τέσσερις ερωτήσεις αντιλαμβάνεστε ότι θέλουμε τέσσερις ώρες για να απαντήσουν όλοι οι φορείς.

**ΚΑΛΛΙΟΠΗ ΒΕΤΤΑ(Εισηγήτρια της Μειοψηφίας):** Μπορεί να είναι προσθετικές οι ερωτήσεις.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):**

Την τρίτη ερώτηση που θέσατε, εν πολλοίς, την έχει θέσει ο κ. Νικητιάδης και απάντησε ο κ. Βλάχος, για το Συμβούλιο.

Θα παρακαλέσω λίγο να μας διευκολύνεται για τον λόγο ότι ορισμένοι συνάδελφοι μεταξύ των οποίων και ο Πρόεδρος της Επιτροπής, έχουμε ενδιάμεσα από τις δύο Επιτροπές επίκαιρες ερωτήσεις και σας θυμίζω ότι ξεκινάει και η συνεδρίαση μας στις 15.00’.

Δεν το λέω για εσάς κυρία Βέττα, το λέω για όλους τους συναδέλφους που πρόκειται να πάρουν τον λόγο. Ολοκληρώστε, λοιπόν, παρακαλώ.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Επίσης, είναι μια ερώτηση που το είχατε θέσει και εσείς, προς τιμήν σας, στην προηγούμενη συνεδρίαση που αφορά για τον κ. Ζαφείρη, αν θέλει να μου απαντήσει. Τι βοήθεια έχουν λάβει, πρακτικά, μέχρι τώρα, οι πληγείσες περιοχές; Γιατί μέχρι τώρα ακούσαμε μόνο υποσχέσεις. Ο ίδιος έχει υποβάλει κάποιες σημαντικές προτάσεις, στην παρέμβασή του. Υπάρχουν κάποια πρακτικά θέματα στα οποία έχει παρέμβει το Υπουργείο; Από ένα τέτοιο νομοσχέδιο που πραγματεύεται αυτή τη στιγμή την «Βιώσιμη τουριστική ανάπτυξη», αν μη τι άλλο, θα περιμέναμε κάποιες πρωτοβουλίες που αφορούν τους επαγγελματίες του τουρισμού στις πληγείσες περιοχές.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε την κυρία Βέττα.

Συνεχίζουμε δίνοντας τον λόγο στην κυρία Σπυριδάκη από την Κοινοβουλευτική Ομάδα του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Καλησπέρα και από μένα.

Θέλω να προσθέσω μια ερώτηση προς τον δήμαρχο Ζακύνθου, διότι καλύφθηκα από τις προηγούμενες ερωτήσεις. Τι πιστεύει ότι πρέπει να γίνει για να διαφυλαχθεί η προστασία της περιουσίας του Ναυαγίου της Ζακύνθου ως μνημείο από τη διάβρωση ή από οτιδήποτε άλλο κινδυνεύει;

Το δεύτερο ερώτημα είναι και πάλι για τη Μαγνησία, όπως πολύ σωστά το έθεσε η κυρία Βέττα, σε ποιο βαθμό έχουν καλυφθεί αυτά που και εδώ, στην προηγούμενη συνεδρίαση της Επιτροπής, είχαν αναφέρει και στην κυρία Υπουργό ως αιτήματα της περιοχής της Μαγνησίας. Σε ποιο βαθμό έχουν ικανοποιηθεί και στο κομμάτι των άμεσα εμπλεκόμενων φορέων που αυτή τη στιγμή θεωρητικά μπορούν και συμμετέχουν στο Εθνικό Συμβούλιο Τουρισμού; Πώς κρίνετε την απουσία εκπροσώπησης εργαζομένων στον τουρισμό, των παραγωγικών φορέων της χώρας και των τουριστικών ξενοδοχειακών φορέων, από θεσμικά όργανα που καθορίζουν πολιτικές και δράσεις στον τουρισμό; Συμφωνείτε με την κατεύθυνση του Εθνικού Συμβουλίου Τουρισμού και γιατί κατά την άποψη, όποιος συμφωνεί, δεν λειτούργησε το Εθνικό Συμβούλιο Τουρισμού; Οφείλεται σε έλλειψη πολιτικής βούλησης της Κυβέρνησης ή σε αδυναμίες και δυσκολίες; Είναι τα βασικά ερωτήματα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Σπυριδάκη για τη δεύτερη ερώτησή σας, δεν έχουν έρθει, παρότι προσκλήθηκαν οι εργαζόμενοι στον τουρισμό.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Απλά μπορεί να μου δώσει και το Επιμελητήριο, ίσως κάποια απάντηση ή η FedHATTA; Είναι φορείς που θα μπορούσαν.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και ο Πρόεδρος του Ξενοδοχειακού Επιμελητηρίου ήταν στο εξωτερικό.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Έχουμε εκπροσώπους όμως, είναι ο κύριος Βασιλικός.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Έχει αποχωρήσει. Κατατέθηκε πάντως το ερώτημα και καταγράφηκε στα πρακτικά.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Βρεττός από την Κοινοβουλευτική Ομάδα «ΝΙΚΗ». Να αναφέρεται και σε ποιόν φορέα υποβάλλετε το ερώτημα.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Καλημέρα, κύριε Πρόεδρε.

Υποβάλω το ερώτημα στον εκπρόσωπο των Ιαματικών Πηγών και συμπληρωματικά θα ήθελα απάντηση και από τον εκπρόσωπο των Οινοπαραγωγών Οινοποιών της Νεμέας. Είναι συγκεκριμένο το ερώτημα και προς τους δύο. Κατά πόσον πιστεύουν ότι με τη σύστασή του, αυτό το Συμβούλιο θα είναι λειτουργικό και παραγωγικό και πως δεν θα είναι άλλο ένα Συμβούλιο που, όπως ήδη ανέφεραν, έχει υπάρξει και θεσμοθετηθεί σε προηγούμενα νομοσχέδια και, δυστυχώς, διαχρονικά οι διοικήσεις των Υπουργείων δεν φρόντισαν να ικανοποιήσουν τα προνόμια των νόμων που είχαν ψηφίσει.

Δεν θα ήταν ενδιαφέρον- και θέλω την απάντησή τους- να προβλέπεται η δημιουργία ενός φορέα που να παρέχει στα δημοτικά συμβούλια και στους δήμου την τεχνογνωσία, μιας και πλέον ευρύτερα των δήμων καλύπτει και οινοπαραγωγικές περιοχές, να τους δίνει τον τρόπο χρηματοδότησης για τη σύσταση συγκεκριμένων δημοτικών φορέων παρουσίασης, κατά τα πρότυπα, όπως μας είπε ο Πρόεδρος του Συνδέσμου Οινοποιών Νεμέας, της Ευρώπης; Δηλαδή να παίρνουν την Ευρωπαϊκή τεχνογνωσία; Ο ίδιος ανέφερε ότι είμαστε πάρα πολύ πίσω, γιατί ένα Περιφερειακό Συμβούλιο εκπροσωπεί και αντικρουόμενα τοπικά συμφέροντα. Δηλαδή μια μεγάλη Περιφέρεια έχει υπό την αιγίδα και την εποπτεία της περιοχές, οι οποίες έχουν αντικρουόμενα συμφέροντα προώθησης των δικών τους οίνων.

Επομένως, δεν είναι καλύτερα αντί να έχουμε ένα συγκεντρωτικό μοντέλο να δημιουργήσουμε έναν αποκεντρωμένο φορέα υποστήριξης, τέτοιον που να έχει την ευθύνη μόνο η Τοπική Αυτοδιοίκηση Α΄ βαθμού, έτσι ώστε να μπορούν να προωθούνται σωστά και να αναπτύσσονται με τα ξενοδοχειακά σχήματα και τα οικήματα, με τα τουριστικά καταλύματα και να υπάρχει μια αμφίδρομη σχέση μεταξύ παραγωγής και τουρισμού;

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστούμε.

Τον λόγο ο κ. Αρετάκης, Δήμαρχος Ζακύνθου για να απαντήσει στα ερωτήματα του κ. Αυλωνίτη, της κυρίας Βέττα και της κυρίας Σπυριδάκη.

**ΝΙΚΗΤΑΣ ΑΡΕΤΑΚΗΣ (Δήμαρχος Ζακύνθου)**: Ευχαριστώ, κύριε Πρόεδρε.

Το ερώτημα ήταν για το ιδρυσιακό καθεστώς και τι νόημα έχει όταν υπάρχουν όλες αυτές οι διεκδικήσεις. Είναι γεγονός ότι η Εκκλησία έχει προσφύγει δικαστικά και διεκδικεί ένα μεγάλο μέρος της περιοχής και το έχει γράψει και στο Κτηματολόγιο. Ο δήμος, δηλαδή εμείς, έχουμε προσφύγει και διεκδικούμε άλλα 15.000 στρέμματα, περίπου, την επιχώριο περιουσία. Η επιχώριος περιουσία είναι μια περιουσία η οποία έχει δοθεί στο δήμο με σχετικές διατάξεις. Την διεκδικούμε -και νομίζουμε ότι ανήκει στους δήμους- όμως, δεν είναι οριοθετημένη. Γι’ αυτό και θέλουμε να γίνει οριοθέτηση η οποία θα γίνει οπωσδήποτε δικαστικά, εάν γίνεται δεκτή η αίτηση του δήμου για τον καθορισμό τους επιχώριας περιουσίας, εάν γίνονται δεκτά τα συμβόλαια και οι τίτλοι που έχει η Εκκλησία και πρέπει να καθοριστεί. Και αυτό γιατί αλλιώς θα είναι οι διεκδικήσεις και η εκμετάλλευση ενός τόπου εάν ξέρουμε ποιο ακριβώς είναι το καθεστώς της ιδιοκτησίας μας και αλλιώς εάν δεν ξέρουμε εάν μας ανήκει. Αυτά όσον αφορά την οριοθέτηση.

Όσον αφορά το γιατί θα πρέπει ο δήμος να ασχοληθεί και όχι η Περιφέρεια, είναι σαφές. Διότι οι περισσότερες λειτουργίες του δήμου, δηλαδή η καθαριότητα, η πυρασφάλεια, η φύλαξη του Ναυαγίου, ανήκουν στο δήμο. Εάν συνυπάρχουμε ο δήμος και η Περιφέρεια, που θα μπορούσε ίσως να γίνει και αυτό, θα είχαμε μια δυσκολία όσον αφορά τον τρόπο λειτουργίας του Ναυαγίου, διότι μοιραία θα υπήρχε ένα πλέγμα των δυνατοτήτων και των υποχρεώσεων που θα είχαμε, οπότε πάντα θα προέκυπταν προσφυγές. Θα είχαμε, λοιπόν, ένα πρόβλημα δυσλειτουργίας του Ναυαγίου σε όσο περισσότερους φορείς είχε ανατεθεί η λειτουργία του. Γι’ αυτό νομίζω ότι θα έπρεπε ο δήμος να έχει δημιουργήσει ένα φορέα. Στον φορέα αυτόν δεν είναι υποχρεωτικό ότι θα ήταν μόνο ο δήμος, θα συμμετείχαν και άλλοι φορείς που θα είχαν λόγο να συμμετέχουν, αλλά το ουσιαστικό κομμάτι της ασφαλούς λειτουργίας του Ναυαγίου θα ανήκε στον δήμο, γιατί είναι πάρα πολύ σημαντική η ασφάλεια της περιοχής λόγω της ιδιομορφίας της.

Για την κατάργηση της Επιτροπής, έχω την εντύπωση ότι από την αρχή η Επιτροπή αυτή δεν έπρεπε να έχει συσταθεί, διότι τα μέλη της ήταν από πολλούς φορείς και οπωσδήποτε δεν υπήρχε ένας ενιαίος φορέας ο οποίος θα μπορούσε να αντιμετωπίσει αυτή την κατάσταση και αυτό είναι το πρόβλημά της και γι’ αυτό διαλύθηκε μόνη της ύστερα από 8 - 9 μήνες λειτουργίας της και, μάλιστα, άφησε το Ναυάγιο σε μια άθλια κατάσταση.

Για το θέμα του μνημείου συμφωνώ απολύτως ότι είναι ένα φυσικό μνημείο και πρέπει να αναδειχθεί και θα κάνουμε όσες προσπάθειες μπορούμε για να αναδείξουμε το Ναυάγιο σαν μνημείο της περιοχής, διότι είναι πάρα πολύ σημαντικό για τη Ζάκυνθο και για την Ελλάδα. Ο δήμος, για να είμαι πιο σύντομος, είναι πρόθυμος να συζητήσει οποιαδήποτε σοβαρή πρόταση γίνεται για το Ναυάγιο.

Εκείνο όμως, το οποίο θα πρέπει να γίνει άμεσα, είναι να ληφθούν αποφάσεις. Διότι βρισκόμαστε στο σημείο και βάζουμε κονδύλια εμείς από τον προϋπολογισμό για την ανάπτυξη και για τη λειτουργία του Ναυαγίου και εξαναγκαζόμαστε στο τέλος της περιόδου να τα παίρνουμε για να τα χρησιμοποιήσουμε σε άλλες ανάγκες, οι οποίες έπρεπε να είχαν πληρωθεί από την αρχή με άλλο τρόπο. Αυτό είναι ένα πρόβλημα και για εμάς, για την λειτουργία του προϋπολογισμού μας. Δηλαδή, η μη λειτουργία του Ναυαγίου. Και αυτό διότι είμαστε υποχρεωμένοι, από τη μια μεριά να δεσμεύουμε κονδύλια για τη λειτουργία του και από την άλλη μεριά αυτά να μη χρησιμοποιούνται, με αποτέλεσμα να γίνεται αναμόρφωση του προϋπολογισμού ώστε να δούμε πού θα πάνε αυτά τα κονδύλια για να αξιοποιηθούν.

Θεωρώ ότι το Ναυάγιο είναι πρώτιστο θέμα και πρέπει το Υπουργείο και εσείς να βοηθήσετε να βρεθεί μία λύση. Δεν είμαστε μονοκόμματοι, είμαστε πρόθυμοι να δεχθούμε την οποιαδήποτε λύση που θα θεωρηθεί χρήσιμη και εφαρμόσιμη για την περιοχή. Μια λύση για να σταματήσει αυτή η κατάσταση που επί τόσα χρόνια καθιστά το Ναυάγιο μη λειτουργικό.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ, κύριε δήμαρχε.

Τον λόγο έχει ο κ. Βλάχος, Πρόεδρος του Συνδέσμου Οινοποιών Νεμέας, να απαντήσει στα ερωτήματα που έχουν καταθέσει ο κ. Βρεττός και η κυρία Βέττα.

**ΝΙΚΟΛΑΟΣ ΒΛΑΧΟΣ (Πρόεδρος του Συνδέσμου Οινοποιών Νεμέας):** Σας ευχαριστώ πολύ, κύριε Πρόεδρε.

Κατ’ αρχάς να πούμε ότι το Συμβούλιο με τους Περιφερειάρχες και το Συμβούλιο για τον Τουρισμό, είναι απαραίτητα. Γιατί; Διότι θα υπάρχει μία ενιαία γραμμή για όλη την Ελλάδα, για όλες τις οινοπαραγωγικές περιοχές της Ελλάδας. Δεν μπορεί, δηλαδή, η κάθε περιοχή, να εκπονεί δικό της πρόγραμμα και να έρχεται σε αντικρουόμενα συμφέροντα με μια άλλη περιοχή. Άρα, λοιπόν, αυτό είναι σίγουρα καλό.

Τώρα, εάν αυτό θα λειτουργήσει, δηλαδή, αν θα επιτύχει τους σκοπούς του, εξαρτάται από τους ανθρώπους που συμμετέχουν. Μένει να το δούμε. Αν υπάρχει η καλή πρόθεση, θα λειτουργήσει. Αν υπάρχει ενδιαφέρον για αυτό το αντικείμενο, θα λειτουργήσει.

Βέβαια, θα χρειαστεί -αυτό που είπαμε και προηγουμένως- να συσταθούν φορείς, τοπικοί φορείς, γιατί κάτι αναφέρθηκε για τις Αναπτυξιακές. Οι Αναπτυξιακές, είναι τα ονομαζόμενα LEADER. Στις Αναπτυξιακές, υπάρχει ένας φορέας και υποβάλλει ένα πρόγραμμα χρηματοδότησης. Δεν μπορούν να κάνουν ότι θέλουν. Την Αναπτυξιακή ότι της πεις, αυτή θα το αξιολογήσει και θα το φέρει πίσω.

Ποιος, όμως, είναι ο φορέας που θα υποβάλλει το πρόγραμμα; Ο δήμος; Ο δήμος έχει δικαίωμα. Ο δήμος, όμως, αποποιείται την ευθύνη, «να πάει να μπει σε χωράφια που δεν ξέρει». Σου λέει, «θα πάω εγώ να κάνω ένα πρόγραμμα οινοτουρισμού. Αφού δεν το ξέρω, πώς θα το κάνω και πώς θα το υλοποιήσω»;

Μετά, είναι ο Σύνδεσμος Οινοποιών Νεμέας. Ο Σύνδεσμος Οινοποιών Νεμέας, είναι συνδικαλιστικός φορέας και έχει όλα τα οινοποιεία της Νεμέας, που είναι 50 στον αριθμό. Δεν είναι, δηλαδή, ένας φορέας, που υλοποιεί προγράμματα. Μπορεί να το κάνουμε αυτό για άλλα πράγματα, γιατί δεν υπάρχει κάποιος φορέας και αναλαμβάνουμε εμείς την ευθύνη να προχωρήσουμε σε αυτά, αλλά όμως δεν είναι η δουλειά μας.

Σας ευχαριστώ πολύ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ, κύριε Βλάχο και νομίζω ότι θα σας συμπληρώσει, ο κ. Βογιατζής, αντιλαμβάνομαι αυτό που λέτε.

Μας ακούει, ο κ. Βογιατζής, ο Αντιπρόεδρος της Εθνικής Διεπαγγελματικής Οργάνωσης Αμπέλου και Οίνου; Θέλετε να συμπληρώσετε κάτι στα όσα είπε ο κ. Βλάχος;

Είναι μαζί μας, είναι συνδεδεμένος και συμπληρωματικά θέλει να προσθέσει κάτι για τα ερωτήματα της κυρίας Βέττα και του κ. Βρεττού. Παρακαλώ έχετε τον λόγο.

**ΙΩΑΝΝΗΣ ΒΟΓΙΑΤΖΗΣ (Αντιπρόεδρος της Εθνικής Διεπαγγελματικής Οργάνωσης Αμπέλου και Οίνου (ΕΔΟΑΟ)):** Ναι, ευχαριστώ κ. Πρόεδρε.

Έχει δίκιο ο κύριος Βλάχος σε αυτό που ανέφερε, δηλαδή ότι το Συμβούλιο Οινοτουρισμού είναι ένας κεντρικός σχεδιασμός και αυτό που έχει σημασία, είναι ακριβώς αυτό. Δηλαδή, να έχουμε μια κεντρική διαχείριση. Στους στόχους του Συμβουλίου Οινοτουρισμού, είναι ακριβώς η ανάπτυξη των δρόμων του κρασιού και της περιφερειακής διάθεσης του οινοτουρισμού. Αυτό, είναι σημαντικό. (δεν ακούγεται καλά, webex)

Το θέμα των ομάδων διαχείρισης και προστασίας…….(δεν ακούγεται καλά, webex)

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Έχουμε κάποιο πρόβλημα στον ήχο με τον κ. Βογιατζή. Αν θέλετε και αν μας ακούτε, κύριε Βογιατζή, να προχωρήσω λίγο τη διαδικασία και να επανασυνδεθείτε.

Αν και νομίζω ότι σε συνδυασμό με τα όσα είπε ο κ. Βλάχος εξηγήσατε επαρκώς την αξία και την ωφελιμότητα της διάταξης και της αναδιάρθρωσης ενός σημαντικού οργάνου για τον οινοτουρισμό.

Μας ακούτε κ. Βογιατζή; Θέλετε να ολοκληρώσετε;

**ΙΩΑΝΝΗΣ ΒΟΓΙΑΤΖΗΣ (Αντιπρόεδρος της Εθνικής Διεπαγγελματικής Οργάνωσης Αμπέλου και Οίνου, ΕΔΟΑΟ):** Έχω ολοκληρώσει.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστώ.

Τον λόγο έχει ο κ. Μάρκος Δανάς, Γενικός Γραμματέας του Συνδέσμου Δήμων Ιαματικών Πηγών Ελλάδος, για να απαντήσει στις ερωτήσεις της κυρίας Βέττα και του κ. Βρεττού.

**ΜΑΡΚΟΣ ΔΑΝΑΣ (Γενικός Γραμματέας του Συνδέσμου Δήμων Ιαματικών Πηγών Ελλάδος):** Θα προσπαθήσω να απαντήσω πολύ γρήγορα.

Δέχτηκα δύο ερωτήσεις. Η πρώτη αφορούσε τη συνεργασία μας με το Υπουργείο Τουρισμού τα προηγούμενα τέσσερα χρόνια και, αν κατάλαβα καλά, η κυρία Βέττα επικεντρώθηκε στην προώθηση. Σίγουρα η συνεργασία μας με τους δύο προηγούμενους Υπουργούς δεν ήταν αυτή που έπρεπε και γι’ αυτό είμαστε σήμερα εδώ. Διορθώνονται, όχι από εμάς, από την πολιτική ηγεσία, λάθη του παρελθόντος, αλλά σε κάθε περίπτωση επικεντρώθηκε στην προώθηση. Η προώθηση δεν είναι θέμα του Υπουργείου Τουρισμού είναι θέμα του ΕΟΤ και εμάς δεν μας ενδιαφέρει τόσο η προώθηση εκτός από ελάχιστες περιπτώσεις. Εμάς μας ενδιαφέρουν δύο άλλα πράγματα. Η ομαλή λειτουργία και η μείωση του κόστους μέσα στις μονάδες και τα κέντρα μας και η αναβάθμιση των υποδομών μας, έτσι ώστε να καταφέρουμε να φτιάξουμε το προϊόν μας και να μπορούμε στη συνέχεια να το προωθήσουμε, διότι πρώτα φτιάχνεις το προϊόν και μετά το προωθείς. Ξεκινάς από την αρχή και μετά πας στο τέλος.

Σας είπα και προηγουμένως ότι ο κλάδος έχει για πολλά χρόνια πολλά προβλήματα. Από τη χρεοκοπία του ελληνικού κράτους μέχρι σήμερα υπάρχουν ζητήματα, τα οποία ως ένα μεγάλο βαθμό λύθηκαν αλλά ευελπιστούμε, βλέποντας τη συνεργασία που έχουμε με την τωρινή διοίκηση του Υπουργείου, ότι σε λίγους μήνες τα προβλήματα αυτά θα είναι παρελθόν και θα μπορεί πλέον ο ιαματικός τουρισμός να προσφέρει στην ελληνική οικονομία.

Τώρα, όσον αφορά το δεύτερο ερώτημα του κ. Βρεττού, θέλω να πω το εξής. Αυτό που παρατηρούμε τόσα χρόνια στην ελληνική δημόσια διοίκηση είναι ότι ο κάθε φορέας, το κάθε Υπουργείο, ο οποιοσδήποτε λειτουργεί μέσα στη δημόσια διοίκηση σαν να προσπαθεί να πάρει πάνω του αρμοδιότητες κλέβοντας τες από άλλους. Το ζήτημα δεν είναι αν τη δουλειά θα την κάνουν τα δημοτικά συμβούλια ή τα περιφερειακά συμβούλια ή οτιδήποτε. Εδώ είμαστε για να παράγουμε αποτέλεσμα και το αποτέλεσμα στον τουρισμό, στην πώληση του -παράγεται όταν πωλείται μέσα από τους οργανισμούς προώθησης των προορισμών- λέγεται DMO.

Αυτό που επισήμανα εγώ και δεν είναι θέμα κατά τόπους φορέων αν μπαίνουν ή δεν μπαίνουν μέσα. Το θέμα είναι ότι μόνο έτσι μπορείς τεχνοκρατικά, επαγγελματικά, να προωθήσεις και να έχει αποτέλεσμα αυτό ακριβώς που κάνεις. Δεν νομίζω να μας παίρνει ο χρόνος να εξηγήσω τι είναι το DMO, τι είναι το destination. Γιατί όπως είπα πριν, ακόμη και εκεί έχουμε ζητήματα. Δηλαδή τα στελέχη των περιφερειών καταλαβαίνουμε ότι δυσκολεύονται πάρα πολύ να καταλάβουν τι είναι προορισμός. Αλλά σε κάθε περίπτωση δεν είναι θέμα δήμων ή Περιφερειών. Είναι θέμα DMO’s, είναι θέμα destinations και πόσο η μεγάλη ομπρέλα που λέγεται περιφέρεια μπορεί να πείσει αυτόνομα αυτούς τους ξεχωριστούς πολλούς που έχει στην περιοχή της DMO’s που θα έχει, αν γίνουν. Γιατί εδώ και δύο χρόνια είναι ψηφισμένος ο νόμος και δεν έγινε σχεδόν κανένας. Εάν γίνουν μπορούν αυτοί να δουλέψουν ελεύθερα και να φέρουν στην Ελλάδα επισκέπτες και μόνο έτσι θεωρούμε εμείς ότι μπορεί να επιμηκυνθεί η τουριστική περίοδος.

Γιατί επιμένουμε τόσο πολύ σε αυτό σαν ιαματικές πηγές; Γιατί είναι ο τρόπος να μπορούμε και εμείς να πουλήσουμε τις υπηρεσίες μας μέσα από destinations. Για λόγους που δεν μας παίρνει χρόνος να εξηγήσω αυτός είναι ο δρόμος για μας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε πάρα πολύ κ. Δανά.

Θα κλείσουμε τις απαντήσεις των φορέων στις ερωτήσεις των βουλευτών με τον κ. Γιώργο Ζαφείρη, εκπρόσωπο των Θεσσαλών ξενοδόχων και Πρόεδρο της Ένωσης Ξενοδόχων Μαγνησίας, ο οποίος θα απαντήσει στα ερωτήματα που κατέθεσαν η κυρία Σπυριδάκη από το ΠΑΣΟΚ και η κυρία Βέττα από τον ΣΥΡΙΖΑ. Παρακαλώ κ. Ζαφείρη έχετε τον λόγο.

**ΓΕΩΡΓΙΟΣ ΖΑΦΕΙΡΗΣ (Πρόεδρος της Ένωσης Ξενοδόχων του Ν. Μαγνησίας, μέλος του Δ.Σ. ΞΕΕ, εκπρόσωπος Θεσσαλίας):** Θα είμαι πολύ σύντομος.

Δεν θα κρύψω τα λόγια μου, ουσιαστική βοήθεια δεν έχει υπάρξει στην περιοχή μας. Στο κομμάτι του Υπουργείου Οικονομικών, ναι, η αναστολή των πληρωμών είναι ένα σημαντικό κομμάτι. Αναμένουμε να ρυθμιστούν κι αυτές, όταν θα είναι η ώρα όμως και όταν θα πρέπει. Από το Υπουργείο Εργασίας δυστυχώς με παρέμβαση της κυρίας Υπουργού δέχτηκε ο Υπουργός το κομμάτι της αναστολής των εργαζομένων για την πρόσβαση των ξενοδοχείων όμως αυτό έχει ακόμη πάρα πολύ δρόμο και δεν πρόκειται να λυθεί το πρόβλημα αν δεν δοθούν οι αναστολές. Επίσης και το κομμάτι των αναστολών των πληρωμών των δόσεων και των ρυθμίσεων για δύο και για τέσσερις μήνες είναι εκτός πραγματικότητας. Δεν υπάρχει κάτι τέτοιο.

Η αλήθεια είναι βέβαια και πρέπει να το πω ότι με το Υπουργείο Τουρισμού έχουμε πολύ καλή συνεργασία σε όλα, το voucher περιμένουμε κυρία Υπουργέ, αν θα μπορέσετε εσείς να παρέμβετε για το θέμα των προκαταβολών, είναι όμως λίγο μακροπρόθεσμα τα θέματα αυτά. Αυτή τη στιγμή συνεννοηθήκαμε και με τον ΕΟΤ και με την κυρία Υπουργό στο να βγάλουμε τον «τουρισμό για όλους» ή τον «κοινωνικό τουρισμό» άμεσα, γιατί θα εξυπηρετήσει και είμαστε σε συνεργασία να δούμε πότε θα το ξεκινήσουμε.

Δυστυχώς, θα το δηλώσω ότι και η Μαγνησία και η Θεσσαλία που εκπροσωπώ δεν έχουν αντιμετωπιστεί από την Κυβέρνηση με τον τρόπο που θα έπρεπε. Έχουμε θέματα επιβίωσης και των επιχειρηματιών και των εργαζομένων αυτή τη στιγμή μετά από δύο μήνες αναδουλειάς. Η καμπάνια δεν πιστεύω ότι είναι υπόσχεση, έχουμε ήδη μιλήσει με τον Γενικό Γραμματέα, κ. Φραγκάκη, και προχωράει. Αν την έχουμε στις αρχές του μήνα θα είμαστε καλυμμένοι για να προλάβουμε τη ζημιά για τα Χριστούγεννα.

Εδώ, θα επισημάνω για άλλη μια φορά, γιατί σε όλες τις Κυβερνήσεις το έχω πει και θα το πω και εδώ, την ανάγκη ενός Υπουργείου Τουρισμού, το οποίο θα είναι υπερυπουργείο. Ένα Υπουργείο Τουρισμού θα πρέπει να είναι δεύτερο, τρίτο στην κατάταξη και να μη θεωρείται ένα Υπουργείο, το οποίο δεν έχει αρμοδιότητες.

Πραγματικά, λοιπόν, υπάρχει πολύ μεγάλη ανάγκη ακόμη στη Μαγνησία και στη Θεσσαλία γενικότερα και πρέπει η Κυβέρνηση να σκύψει πάνω σε αυτό για να μπορέσουμε να βοηθήσουμε τις επιχειρήσεις οι οποίες έχουν ανοίξει ή μπορούν να συνεχίσουν να λειτουργήσουν και αυτές που έκλεισαν να μπορέσουν να ξανανοίξουν.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Ζαφείρη χαίρομαι που επισημαίνετε, είναι και η εντοπιότητα βλέπετε, ότι έχετε πάρα πολύ καλή συνεργασία με το Υπουργείο Τουρισμού. Όπως έχουμε επισημάνει πολλές φορές στην Επιτροπή μας δεν είναι όλα τα ζητήματα που επηρεάζουν τον τουρισμό αρμοδιότητα του Υπουργείου Τουρισμού και κυρίως τα εργασιακά, αλλά και τα αμιγώς οικονομικά ζητήματα αγγίζουν που όλοι γνωρίζουμε σε ποια Υπουργεία. Ωστόσο θέλω, κυρία Υπουργέ, να προσθέτω και εγώ τη φωνή μου στη φωνή του κ. Ζαφείρη, ως βουλευτής Μαγνησίας.

Κυρίες και κύριοι, σήμερα, εδώ, έγινε ένας γόνιμος διάλογος με την εξαιρετική παρουσία των φορέων αλλά και τα ερωτήματα των συναδέλφων βουλευτών. Έχουμε και τις επόμενες συνεδριάσεις για να γίνει ακόμα πιο γόνιμος και θα κλείσουμε με ένα σύντομο σχολιασμό από την κυρία Υπουργό. Αν θέλετε να πείτε κάτι κυρία Υπουργέ έχετε τον λόγο.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Κυρίες και κύριοι συνάδελφοι, αυτό που είχα ζητήσει από το Προεδρείο είναι να τοποθετηθώ στην αρχή της επόμενης συνεδρίασης, αλλά θα πρέπει να κάνω κάτι σαφές.

Πρώτα απ’ όλα να ευχαριστήσω όλους τους φορείς και αυτούς που ήταν παρόντες και αυτούς που συμμετείχαν διαδικτυακά, που κατέθεσαν τις απόψεις τους. Η αλήθεια είναι ότι απ’ ό,τι φάνηκε δεν ήταν αρνητικοί, αντίθετα ήταν αρκετά θετικοί στα άρθρα του νομοσχεδίου και είναι σπάνια νομίζω η στιγμή να ενώνουν τις φωνές τους όλοι οι φορείς, οι οποίοι εκλήθησαν όχι μόνο από εμάς, αλλά και από την Αντιπολίτευση.

Νομίζω αυτό που πρέπει να καταστεί σαφές είναι ότι αυτή είναι μια πρώτη νομοθετική πρωτοβουλία του Υπουργείου Τουρισμού. Προφανώς και δεν εξαντλείται η στρατηγική μας για την βιώσιμη τουριστική ανάπτυξη σε αυτό το νομοσχέδιο, όπως επίσης και δεν εξαντλείται και η προσπάθεια που γίνεται συντονισμένα από την Κυβέρνηση για την στήριξη των πληγεισών περιοχών από τις πρωτοβουλίες του Υπουργείου Τουρισμού.

Σωστά, όμως, ελέχθη ότι υπάρχει ένα μέρος που είναι αρμοδιότητα του Υπουργείου Τουρισμού και του ΕΟΤ και πρέπει να σας πω ότι ήδη για τη Θεσσαλία είμαστε σε μια φάση όπου εκπονείται εξειδικευμένο σχέδιο δράσεων του ΕΟΤ για την προβολή της. Ειδικά για την Περιφέρεια της Θεσσαλίας έχουμε ειδική διακριτή κατηγορία τουριστικής προβολής στην ιστοσελίδα του ΕΟΤ, στο visitgreece.gr. Έχει προταθεί στο σχέδιο μάρκετινγκ για τον ελληνικό τουρισμό 2023-2024 η κατά προτεραιότητα ενίσχυση της ανάπτυξης ειδικών μορφών τουρισμού στην περιοχή και όπως ειπώθηκε η περιοχή αυτή μπορεί να υποστηρίξει πολλές και διαφορετικές μορφές τουρισμού.

Επίσης, ο ΕΟΤ έχει θέσει στη διάθεση των τοπικών φορέων- το λέω και από εδώ, από το βήμα της Βουλής- όλο το δίκτυο των Υπηρεσιών μας στο εξωτερικό, έτσι ώστε μαζί να μπορέσουμε να διοργανώσουμε ταξίδια δημοσιογράφων και διαμορφωτών κοινής γνώμης. Αντιλαμβάνεστε πολύ καλά, ότι αυτός είναι ένας τρόπος να ξαναδημιουργήσουμε ένα ελκυστικό τουριστικό προϊόν, να το επικοινωνήσουμε προς τα έξω και επίσης το πρόγραμμα «Τουρισμός Για Όλους» που πρόκειται να τρέξει- θα το παρουσιάσουμε και μετά στην κατ` άρθρων συζήτηση- θα περιλαμβάνει ουσιαστικά δύο χειμερινές περιόδους 2023-2024 και 2024-2025, ώστε να στηριχθούν οι ορεινές περιοχές της χώρας. Επομένως και η περιοχή, για παράδειγμα, του Πηλίου, που έχει δεχθεί ισχυρό πλήγμα από τα καιρικά φαινόμενα, είναι μέσα στον σχεδιασμό αυτό του προγράμματος «Τουρισμός Για Όλους».

Από εκεί και πέρα, η Κυβέρνηση σε συνεργασία, έρχεται να δώσει λύσεις στα ζητήματα αυτά που έχουν να κάνουν και με την βραχυπρόθεσμη, αλλά και με την μακροπρόθεσμη στρατηγική για τη στήριξη και την ενίσχυση της περιοχής της Θεσσαλίας. Ήδη, όπως ανέφερε ο κ. Πρόεδρος, με το Υπουργείο Εργασίας είμαστε σε μία συνεννόηση, έτσι ώστε να στηριχθεί το πολύ σημαντικό κομμάτι των εργαζομένων στον τουρισμό- αυτό ενδιαφέρει, προφανώς, και τους εργαζόμενους και τους επιχειρηματίες- μας ενδιαφέρει συνολικά η στήριξη των τουριστικών επιχειρήσεων, αλλά και των εργαζομένων. Επαναλαμβάνω, το Υπουργείο Τουρισμού, όπως είπατε και εσείς, δεν είναι αρμόδιο για όλα, αλλά επειδή μας ενδιαφέρει και είμαστε επισπεύδοντες, αν θέλετε, σε πολλές περιπτώσεις, ενώνουμε τις φωνές μας με τους φορείς, κατανοώντας την ανάγκη να υπάρχει η επιπλέον μέριμνα από όλους μας για τις περιοχές αυτές που επλήγησαν και για τους ανθρώπους της. Για τους επιχειρηματίες, τους εργαζόμενους και τους κατοίκους της που πρέπει να στηριχθούν από την κεντρική Κυβέρνηση για την επόμενη μέρα.

Όσον αφορά τις διάφορες άλλες παρατηρήσεις τις ενσωματώνω στην τοποθέτηση που θα κάνω συνολικά στην κατ’ άρθρων συζήτηση, για να μην κουράσω τις κυρίες και τους κυρίους συναδέλφους και βεβαίως είμαστε εδώ να ακούσουμε και τις παρατηρήσεις των συναδέλφων. Όπως ξέρετε, είμαι πάντα «ανοιχτή», θεωρώ ότι η διαδικασία αυτή στις Επιτροπές, μας δίνει τη δυνατότητα πολύ πιο ελεύθερα να ανταλλάξουμε απόψεις και γνώμες και πολλές φορές παρατηρήσεις από συναδέλφους, όχι μόνο από την Συμπολίτευση, αλλά και από την Αντιπολίτευση- εγώ τουλάχιστον και στο παρελθόν τις έχω ενσωματώσει στο νομοσχέδιο. Νομίζω, ότι αυτός ακριβώς είναι και ο λόγος που βρισκόμαστε εδώ και συζητάμε το νομοσχέδιο.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε, κυρία Υπουργέ και προσωπικά, ως βουλευτής Μαγνησίας, να σας ευχαριστήσω γιατί βλέπω, τουλάχιστον στα ζητήματα που είναι αρμοδιότητα του Υπουργείου Τουρισμού, ότι υπάρχει ένας σχεδιασμός και μια πολιτική, που είμαι βέβαιος ότι θα εμπλουτιστεί, γιατί πραγματικά μιλάμε για περιοχές που έχουν ανάγκη στήριξης. Για τις προβλέψεις και τις διατάξεις του νομοσχεδίου, θα τοποθετηθεί η Υπουργός στην αμέσως επόμενη συνεδρίασή μας.

Κυρίες και κύριοι συνάδελφοι θα ήθελα να σας ευχαριστήσω για τα ερωτήματα που θέσατε και, κυρίως, να ευχαριστήσω τους εκπροσώπους των φορέων που βρέθηκαν μαζί μας στην επεξεργασία του νομοσχεδίου -είτε με φυσική παρουσία είτε μέσω της υπηρεσίας WebEx.

Στο σημείο αυτό, αφού υπενθυμίσω ότι η επόμενη συνεδρίαση είναι στις 3μμ, λύεται η συνεδρίαση.

Ευχαριστώ πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Τραγάκης Ιωάννης, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος – Χρήστος, Βέττα Καλλιόπη, Γιαννούλης Χρήστος, Κεδίκογλου Συμεών, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καζαμίας Αλέξανδρος και Κεφαλά Γεωργία (Τζώρτζια).

Τέλος και περί ώρα 14.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ**